title: 2004/519/ES:Sklep Sveta z dne 14. junija 2004 o načelih, prednostnih nalogah in pogojih Evropskega partnerstva z Albanijo

text:
               24.6.2004

               SL

               Uradni list Evropske unije

               L 223/20

      SKLEP SVETA

   z dne 14. junija 2004
   o načelih, prednostnih nalogah in pogojih Evropskega partnerstva z Albanijo
   (2004/519/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 533/2004 z dne 22. marca 2004 o vzpostavitvi evropskih partnerstev v okviru procesa stabilizacije in pridruževanja (1) in zlasti člena 2 uredbe,
   ob upoštevanju predloga Komisije,
   ob upoštevanju naslednjega:

               (1)

               Evropski Svet v Solunu je 19. in 20. junija 2003 potrdil „Solunsko agendo za zahodni Balkan: na poti k evropski integraciji“, kjer je oblikovanje evropskih partnerstev omenjeno kot eno od sredstev za krepitev procesa stabilizacije in pridruževanja.

               (2)

               Uredba Sveta (ES) št. 533/2004 določa, da Svet s kvalificirano večino in na predlog Komisije odloča o načelih, prednostnih nalogah in pogojih evropskih partnerstev, kot tudi o morebitnih naknadnih prilagoditvah. Prav tako določa, da bo spremljanje izvajanja evropskih partnerstev zagotovljeno z mehanizmi, vzpostavljenimi v okviru procesa stabilizacije in pridruževanja, predvsem z letnimi poročili.

               (3)

               Letno poročilo Komisije za 2004 predstavlja analizo priprav Albanije za nadaljnje povezovanje z Evropsko unijo in opredeljuje več prednostnih področij za nadaljnje delo.

               (4)

               Da bi se pripravila na nadaljnje povezovanje z Evropsko unijo, bi morala Albanija izdelati načrt s časovnim razporedom in podrobnostmi ukrepov, ki jih namerava sprejeti v ta namen –

         SKLENIL:
   Člen 1
   V skladu s členom 1 Uredbe (ES) št. 533/2004 so načela, prednostne naloge ter pogoji Evropskega partnerstva z Albanijo navedeni v Prilogi k temu sklepu, ki je njegov sestavni del.
   Člen 2
   Izvajanje Evropskega partnerstva se preverja z mehanizmi, vzpostavljenimi v okviru procesa stabilizacije in pridruževanja.
   Člen 3
   Ta sklep začne učinkovati tretji dan po objavi v Uradnem listu Evropske unije.

      V Luksembourgu, 14. junija 2004

            Za Svet

            Predsednik

         B. COWEN

      (1)  UL L 86, 24.3.2004, str. 1.

      PRILOGA
      1.   UVOD
      Solunska agenda opredeljuje načine in sredstva za krepitev procesa stabilizacije in pridruževanja (PSP), med drugim tudi uvedbo evropskih partnerstev.
      Izhajajoč iz letnega poročila Komisije je namen Evropskega partnerstva z Albanijo opredeliti prednostne ukrepe, da bi prizadevanja za približevanje Evropski uniji podprli znotraj smiselno zaokroženega okvira. Te dejavnosti so prilagojene glede na posebne potrebe in stopnjo pripravljenosti Albanije ter se bodo po potrebi posodabljale. Evropsko partnerstvo predvideva tudi usmeritve za finančno pomoč Albaniji.
      Pričakuje se, da bo Albanija sprejela načrt s časovnim razporedom in podrobnostmi glede svojega pristopa k prednostnim nalogam iz Evropskega partnerstva. V načrtu je prav tako treba navesti, kako naj bi se uresničevala solunska agenda, prednostne naloge v boju proti organiziranemu kriminalu in korupciji, izpostavljene na konferenci v Londonu leta 2002 in na ministrskem srečanju v Bruslju 28. novembra 2003 v okviru foruma EU-zahodni Balkan, ter ukrepe, ki jih je vsaka od zahodnobalkanskih držav predstavila na sestanku 5. novembra 2003 v Beogradu, ki je predstavljal nadaljevanje ohridske konference o integriranem upravljanju meja.
      2.   NAČELA
      PSP ostaja okvir za evropsko usmeritev držav zahodnega Balkana vse do njihovega pristopa v prihodnosti.
      Glavne prednostne naloge, izpostavljene za Albanijo, se nanašajo na njeno usposobljenost za izpolnjevanje meril, ki jih je določil Evropski Svet leta 1993 v Kopenhagnu, ter pogojev, določenih za PSP, predvsem pogojev, opredeljenih v sklepih Sveta z dne 29. aprila 1997 in 21. in 22. junija 1999, na vsebino sklepne izjave zagrebškega vrha dne 24. novembra 2000 ter na solunsko agendo.
      3.   PREDNOSTNE NALOGE
      Komisija je v svojem letnem poročilu ocenila doseženi napredek ter navedla področja, na katerih mora država še okrepiti svoja prizadevanja. Prednostne naloge, naštete v tem evropskem partnerstvu, so bile izbrane na podlagi realističnih pričakovanj, da jih bo Albanija lahko izpeljala ali pri njih v naslednjih letih dosegla bistven napredek. Razlikuje se med kratkoročnimi prednostnimi nalogami, ki naj bi bile opravljene v enem ali dveh letih, in srednjeročnimi prednostnimi nalogami, ki naj bi bile opravljene v treh do štirih letih.
      Evropsko partnerstvo izpostavlja glavna prednostna področja za priprave Albanije za nadaljnje povezovanje z Evropsko unijo, in sicer na podlagi analiz iz letnega poročila za 2004. Treba je opozoriti, da pri približevanju zakonodaje vključevanje pravnega reda Unije v nacionalno zakonodajo samo po sebi ne zadostuje; treba se bo pripraviti tudi na njegovo polno izvajanje.
      3.1.   KRATKOROČNE PREDNOSTNE NALOGE
      Politični položaj
      Demokracija in pravna država
      Osredotočanje na reforme in zagotavljanje pravilnega delovanja demokratičnih institucij– Zagotoviti politično osredotočanje na izvajanje reform, potrebnih za napredek v PSP. Izboljšati pravila, ki veljajo za parlamentarne odbore in parlamentarne preiskovalne komisije. V celoti izvrševati ustavo in spoštovati ter izvajati odločitve ustavnega sodišča. Spodbujati razvoj civilne družbe in njeno aktivno udeležbo v postopku sprejemanja odločitev.
      Izboljšati delovanje javne uprave– Zagotoviti izvajanje Zakona o državni upravi in narediti korake za njegovo izboljšanje. Sprejeti ukrepe za preprečevanje nedopustnega političnega vpliva na delovanje javne uprave. Izdelati jasne smernice za zaposlovanje, premeščanje in odpuščanje javnih uslužbencev, in jih izvajati. Zagotoviti, da Komisija za javne uslužbence svoje dolžnosti izpolnjuje v skladu z zakonom. Krepiti vlogo generalnega sekretarja v resornih ministrstvih, Svetu ministrov in Parlamentu. Izboljšati sodelovanje med Ministrstvom za evropsko integracijo in resornimi ministrstvi. Okrepiti finančne sposobnosti Izobraževalnega inštituta za javno upravo in njegovih izobraževalnih zmogljivosti. Pripraviti posebej prilagojene izobraževalne programe za lokalne uprave. Zagotoviti, da načrtovani pregled obstoječih albanskih ozemeljskih enot pa tudi uvajanje nove ozemeljske razdelitve potekata pravilno in z vključitvijo vseh zainteresiranih.
      Ustrezno in pravočasno pripraviti naslednje parlamentarne in lokalne volitve– Pravočasno uresničiti priporočila Urada za demokratične institucije in človekove pravice (Office for Democratic Institutions and Human Rights – ODIHR) OVSE, ki so bila sprejeta po lokalnih volitvah leta 2003.
      Krepiti pravosodni sistem– Sprejeti ukrepe za povečanje preglednosti in izboljšanje vodenja kazenskih in civilnopravnih postopkov. Okrepiti položaj sodnikov in njihove neodvisnosti ter zaščite v okviru ustave. Zagotoviti, da so pravice do začetnega in poklicnega usposabljanja sodnikov in tožilcev predvidena v okviru statusa sodnikov. Zagotoviti učinkovito delovanje „Sodišča za hujša kazniva dejanja“. Zagotoviti izbor in imenovanje sodnikov in tožilcev na podlagi kompetitivnih izpitov, skladno z ustavo in zakonom. Nadalje zagotoviti, da je napredovanje sodnikov in tožilcev urejeno z ustreznimi jamstvi in nepristranskimi postopki. Izboljšati način dela inšpektoratov v Visokem sodnem svetu in v Generalnem tožilstvu ter zagotoviti, da sodniki in tožilci odgovarjajo za kršitve. Izdelati jasne smernice za vlogi ločenih inšpektoratov na Ministrstvu za pravosodje in v Visokem sodnem svetu. Sprejeti ustrezno zakonodajo o zaščiti prič. Doseči stalno izboljševanje deleža izvršenih obsodb. Razviti dober srednjeročni/dologoročni strateški načrt za Šolo za pravosodne uradnike s ciljem razvoja njenega delovanja in njene sposobnosti za finančno preživetje. Zagotoviti pravilno obravnavo (preiskavo in po potrebi pregon) javnih obtožb zoper konkretne osebe zaradi domnevnega kaznivega ravnanja.
      Izboljšati boj zoper korupcijo– Sprejeti potrebno zakonodajo za uskladitev albanskega pravnega okvira z Evropsko konvencijo o korupciji (v kazenskih in civilnih zadevah), ki jo je ratificirala Albanija. Izboljšati in izvajati obstoječo zakonodajo o podkupovanju. Izvajati zakon o prijavi premoženja. Izvajati Protikorupcijski akcijski načrt za 2003-2004 in zagotoviti vključitev resničnih, natančnih in izmerljivih protikorupcijskih ukrepov v naslednji načrt za 2004-2005. Okrepiti institucionalno usposobljenost za preiskovanje in pregon korupcije; zagotoviti, da posebna enota pri državnem tožilstvu Tirane (s splošno pristojnostjo za finančni kriminal) pokriva tudi primere korupcije. Zmanjšati seznam uradnikov z imuniteto in imuniteto podeljevati ob doslednem upoštevanju mednarodnih pravil in prakse.
      Človekove pravice in varstvo manjšin
      Izboljšati spoštovanje človekovih pravic s strani organov pregona– Zagotoviti, da so policija, sodniki, tožilci in drugi organi pregona v celoti seznanjeni s svojimi obveznostmi glede človekovih pravic in jih izvajajo v skladu z mednarodnimi konvencijami, ki jih je ratificirala Albanija, zlasti z Evropsko konvencijo o človekovih pravicah. Reševati primere zlorab organov pregona z učinkovitim pregonom storilcev. Izboljšati pogoje v katerih se nahajajo priporniki in zaporniki na policijskih postajah in sprejeti korake za izpolnjevanje mednarodnih zahtev na tem področju.
      Zagotoviti svobodo izražanja in medijev– Sprejeti ukrepe za preprečitev nadlegovanja in/ali nedovoljenega političnega vmešavanja v tisk. Uskladiti albansko zakonodajo o razžalitvi s standardi Evropske unije in jo izvajati. Sprejeti ustrezno zakonodajo za tiskane medije in izboljšati zakonodajo za elektronske medije ob upoštevanju standardov EU. Sprejeti ukrepe za zagotovitev preglednosti nad lastništvom medijev. Zagotoviti neodvisnost nadzornega organa za medije, predvsem Državnega sveta za radio in televizijo. Dokončati nacionalni načrt za radijske in televizijske frekvence. Spodbujati raziskovalno novinarstvo in sprejeti ukrepe za podpiranje neodvisnosti in strokovnosti novinarjev.
      Zagotoviti spoštovanje pravic manjšin– Zagotoviti zanesljive podatke o velikosti manjšin v Albaniji. Izboljšati zakonodajni okvir o manjšinah za izpolnitev zahtev Okvirne konvencije Sveta Evrope za varstvo narodnih manjšin in zagotoviti njeno izvajanje na celotnem albanskem ozemlju. Izvajati nacionalno strategijo za Rome.
      Regionalno in mednarodno sodelovanje
      Krepiti regionalno sodelovanje– Ravnati v skladu z zahtevami PSP in zavezami iz Soluna glede regionalnega sodelovanja. Zagotoviti izvajanje vseh regionalnih sporazumov o prosti trgovini, sklenjenih na temelju Memoranduma o soglasju za olajšanje blagovne menjave v okviru Pakta stabilnosti iz leta 2001.
      Izvajati mednarodne obveznosti– Urediti položaj Albanije v zvezi s spoštovanjem obveznosti v okviru STO. Po ureditvi položaja zagotoviti izvajanje spremenjenega časovnega načrta brez nadaljnjih odstopanj. Zagotoviti spoštovanje obveznosti, ki jih je Albanija prevzela v okviru svojih odnosov z EU.
      Gospodarske razmere
      Svobodno tržno gospodarstvo in strukturne reforme
      Zagotoviti uravnoteženo makroekonomsko stabilnost– Ohraniti stabilen makroekonomski okvir v okviru programa Mednarodnega denarnega sklada. Izkazati upoštevanje priporočila mednarodnih finančnih institucij.
      Izboljšati poslovno okolje– Izvesti akcijski načrt za odpravo upravnih ovir za investicije in poenostavitev upravnih postopkov. Sprejeti izboljšano gospodarsko zakonodajo. Vzpostaviti jasna pravila in postopke glede pogojev ustanavljanja, registracije ter delovanja domačih in tujih podjetij in zagotoviti njihovo skladnost z zahtevami Stabilizacijsko-pridružitvenega sporazuma (SPS). Zagotoviti ustrezno, nediskrecijsko in nediskriminatorno izvajanje zakonodaje, pravil in postopkov, ki urejajo poslovno dejavnost. Izvajati Evropsko listino za mala in srednja podjetja, predvsem ciljev, določenih za leto 2004. Zagotoviti, da Agencija za spodbujanje MSP v celoti deluje. Reformirati sistem davčnih predplačil, da bo manj neugoden za novoustanovljena podjetja. Nadaljevati s pripravami za nacionalni jamstveni sklad. Enakomerno porazdeliti možnosti za ustanavljanje podjetij po vsej državi.
      Razviti stabilen in delujoč trg z zemljišči/nepremičninami– Sprejeti novo zakonodajo o vračilu in odškodnini za zaplenjeno premoženje v obdobju komunizma. Zagotoviti, da se s to zakonodajo zadovoljivo reši večina zahtevkov, in v tesnem sodelovanju z vsemi ustreznimi političnimi akterji in združenji lastnikov sprejeti potrebne ukrepe za njeno izvajanje. Zlasti zagotoviti vse potrebne podatke za določitev zemljišč, ki jih je treba vrniti ali za njih plačati odškodnino, natančno ugotoviti odprte zahtevke za vračilo in izdelati verodostojen finančni načrt, ki bo zagotovil pokritje morebitnih stroškov za odškodnine.
      Spodbujati zaposlovanje in socialno kohezijo– Z vključitvijo vseh relevantnih akterjev razviti strategijo spodbujanja zaposlovanja in socialne kohezije ter jo začeti izvajati. Uvesti ukrepe za izboljšanje sistemov socialnega varstva in socialnih standardov ter boj proti socialni izključenosti in diskriminaciji. Spoštovati temeljne delovnopravne standarde in jih dejansko izvrševati.
      Upravljanje javnih financ
      Izboljšati upravljanje javnih financ– Izboljšati proračunske postopke z realnimi ocenami prihodkov, določitvijo jasnejših prednosti glede odhodkov ter okrepljeno povezavo med političnimi cilji in proračunskim načrtovanjem. Razviti celovito socialno-ekonomsko strategijo, ki zajema sedanjo Nacionalno strategijo za socialni in gospodarski razvoj in srednjeročni okvir odhodkov, na katere bi lahko bila potem vezana vsa finančna pomoč; v tej zvezi zagotoviti, da se prednostne naloge PSP ustrezno upoštevajo.
      Ob upoštevanju zahtev EU razviti celovit strateški dokument za notranji nadzor javnih financ.
      Izvajati Zakon o notranji reviziji. Zagotoviti ustrezno delovanje nacionalnega revizijskega organa, vključno z upoštevanjem njegovih ugotovitev in priporočil, ter preganjanje kaznivih dejanj.
      Standardi EU
      Notranji trg in trgovina
      Pretok blaga– Zagotoviti nadaljnji napredek pri prevzemu standardov EU. Sprejeti osnutek dekreta o organizaciji in delovanju Direkcije za akreditacijo in zagotoviti ločitev akreditacije od standardizacije in certificiranja. Sprejeti ukrepe za povečanje ozaveščenosti gospodarskih subjektov o teh vprašanjih in njihov pomen v mednarodni trgovini.
      Izboljšati fitosanitarne in veterinarske razmere v skladu z zahtevami EU, zlasti kar zadeva izdelke z visokim izvoznim potencialom.
      Carine– Stabilizirati in izboljšati vse vidike upravne usposobljenosti albanske carinske uprave. Zlasti zagotoviti stabilno kadrovsko zasedbo in upravljanje človeških virov ob strogem upoštevanju veljavne zakonodaje. Okrepiti carinske oddelke, ki sodelujejo pri izvajanju trgovinskih sporazumov, zlasti oddelka, pristojnega za poreklo blaga. Okrepiti upravno sodelovanje v carinskem sektorju. Zagotoviti izvajanje pravil in postopkov v zvezi s tranzitom, carinsko vrednostjo, carinskimi skladišči, oceno tveganja in selektivnostjo ter revizijo (notranjo in zunanjo) v skladu s standardi EU in po potrebi z mednarodnimi konvencijami. Zagotoviti, da carinska uprava izvaja svojo obveznost pobiranja dajatev v skladu z zakonom. Uvesti konkretne ukrepe za izboljšanje boja proti tihotapstvu in nedovoljeni trgovini. Uvesti sistem ASYCUDA v carinarnici v Tirani in pristanišču Drač. Zagotoviti nediskriminatorno uporabo carinske zakonodaje, pravil in postopkov v celotni državi.
      Obdavčitev– Začeti pregled veljavne davčne zakonodaje in upravnih postopkov ter zagotoviti učinkovito in nediskriminatorno izvrševanje davčne zakonodaje. Okrepiti boj proti davčnim goljufijam. Nadaljevati tekočo reformo davčne uprave, vključno z razvijanjem in razširitvijo integriranega računalniško podprtega sistema. Poravnati vse neporavnane terjatve v zvezi z davčno oprostitvijo za projekte, ki jih financira EU, in vzpostaviti učinkovit sistem za zagotavljanje dejanske davčne oprostitve za omenjene projekte v skladu z okvirnim sporazumom iz leta 1992.
      Konkurenca in državne pomoči– Sprejeti izvedbene določbe, potrebne za izvajanje novega zakona o konkurenci in ga začeti izvajati. Pripraviti vzpostavitev neodvisnega organa, pristojnega za konkurenco, vključno s krepitvijo upravne usposobljenosti. Spodbujati konkurenčno politiko s pospeševanjem liberalizacije, izboljšanjem postopkov na področju javnih naročil, zagotavljanjem bolj konkurenčno naravnanega pristopa k privatizaciji. Sprejeti potrebni pravni okvir za državne pomoči ter spodbujati preglednost in temeljno izvajanje načel za državne pomoči.
      Javna naročila– Izvajati veljavno zakonodajo o javnih naročilih in sprejeti ukrepe za približevanje te zakonodaje standardom EU. Izogibati se odstopanjem od načela javnega razpisa in zagotavljati strogo izvajanje razpisnih postopkov. Okrepiti Urad za javna naročila in organe, pristojne za javna naročila v resornih ministrstvih. Sprejeti ukrepe za zagotavljanje ustrezne obravnave pritožb.
      Pravice intelektualne lastnine– Sprejeti novo zakonodajo o industrijski lastnini. Pristopiti k Mednarodni konvenciji o varstvu novih sort rastlin. Sprejeti potrebno zakonodajo in okrepiti upravno usposobljenost za izboljšanje zaščite avtorskih pravic. Sprejeti ukrepe za nadaljnje povečanje ozaveščenosti gospodarskih subjektov, organov pregona ter sodstva v zvezi s pravicami intelektualne in poslovne lastnine. Sprejeti ukrepe za boljše izvrševanje pravic intelektualne lastnine.
      Sektorske politike
      Okolje– Začeti obravnavati probleme toksičnih žarišč v Draču in Vlori ter vprašanja radioaktivnih odpadkov v Tirani in Fieru. Zagotoviti izvajanje zakonodaje o presoji vplivov na okolje in ekoloških dajatvah. Izboljšati sodelovanje med Ministrstvom za okolje in drugimi organi, pristojnimi za okoljska vprašanja. Pospešiti izvajanje Nacionalne strategije o oskrbi z vodo in čiščenju odpadnih voda ter Strategije o oskrbi z vodo in čiščenju odpadnih voda na podeželju.
      Energetika– Izvajati akcijski načrt za 2003-2005 in začeti izvajati albansko energetsko strategijo. Izvajati zaveze, prevzete v okviru Atenskega memoranduma o soglasju o regionalnem trgu z energijo v jugovzhodni Evropi iz leta 2003.
      Telekomunikacije– Zagotoviti učinkovito liberalizacijo sektorja elektronskih komunikacij, vključno s krepitvijo regulatornih organov ter sprejetjem ustreznih zakonov in ukrepov za ta sektor.
      Sodelovanje na področju pravosodja in notranjih zadev
      Upravljanje meja– Po ohridski regionalni konferenci o obmejni varnosti in upravljanju meja iz maja 2003 izvajati ukrepe, ki jih je sprejela vlada in so bili predstavljeni na srečanju ministrov za pravosodje in notranje zadeve v okviru foruma EU-zahodni Balkan novembra 2003. Razviti strategijo integriranega upravljanja meja (IUM) v skladu z zahtevami EU. Okrepiti organe pregona, pristojne za upravljanje meja in posodobiti standarde upravljanja. Izdelati ustrezen sistem analize tveganj za izboljšanje upravljanja meja na mejnih prehodih ter na „zelenih“ in „modrih“ mejah. Okrepiti sodelovanje s sosednjimi državami in med nacionalnimi organi pregona, pristojnimi za upravljanje meja, tako na mejah kot tudi pri poznejših kontrolah. Izboljšati opremo in kvalifikacije albanskih organov pregona za zagotavljanje prepoznavanja ponarejenih in prenarejenih potnih listin. V sodelovanju z ustreznimi mednarodnimi subjekti sprejeti potrebne ukrepe za zagotovitev ustreznih varnostnih standardov ter standardov upravljanja in kontrol na tiranskem mednarodnem letališču.
      Migracijska in azilna politika– Sprejeti nacionalno migracijsko strategijo in jo začeti izvajati. Zagotoviti, da se potrebni postopki za podpis in ratifikacijo Sporazuma o ponovnem sprejemu med ES in Albanijo zaključijo čim prej v letu 2004.
      Formalno sprejeti nacionalni akcijski načrt o azilu. Zapreti obstoječe vrzeli v albanski zakonodaji o azilu. Zlasti na obmejnih območjih izvajati sistem „predhodnih pregledov“ za razvrščanje oseb, ki nezakonito bivajo na albanskem ozemlju. Spoštovati načelo nevračanja. Zagotoviti, da se obravnava zahtevkov za azil opravlja v skladu z zakonom in da se upoštevajo roki.
      Policija– V celoti izvajati zakon o nazivih v policiji. Razviti pregleden sistem disciplinskih ukrepov in napredovanja in ga začeti izvajati. Izboljšati sposobnosti policije na področju preiskovanja. Izdelati prečiščen priročnik o postopkih za vse pripadnike kriminalistične policije. Vzpostaviti jasna pravila za zagotavljanje ustreznega sodelovanja med različnimi policijskimi enotami in tožilstvom. Okrepiti sodelovanje med policijo in državljani. Zagotoviti kazenski pregon pripadnikov policije, vpletenih v korupcijo in druge kaznive dejavnosti.
      Organizirani kriminal, nedovoljena trgovina, droge, pranje denarja in terorizem– Izvajati akcijsko usmerjene ukrepe proti organiziranemu kriminalu, ki jih je sprejela vlada in jih predstavila na srečanju ministrov za pravosodje in notranje zadeve EU in zahodnega Balkana novembra 2003. Zagotoviti jasno opredelitev „organiziranega kriminala“ v albanski zakonodaji, ki bo v skladu z zakonodajo EU in splošno sprejetimi mednarodnimi standardi. Sprejeti in izvajati zakonodajo v zvezi z ukradenim blagom, ki upošteva mednarodne standarde in se nanaša tudi na blago, ukradeno v tujini. Zagotoviti sodelovanje in izmenjavo informacij med organi pregona, državnimi ministrstvi in zakonodajalci, ki sodelujejo v boju proti organiziranemu kriminalu. Razširiti uporabo posebnih preiskovalnih metod na vsa področja organiziranega kriminala znotraj zakonsko določenih rokov in ob polnem spoštovanju mednarodnih standardov. Izvajati strategijo boja proti nedovoljeni trgovini, sprejeto leta 2003. Sprejeti potrebne ukrepe za sklenitev sporazuma z Europolom. Sprejeti potrebne ukrepe, da bi se omogočilo sklenitev dvostranskih sporazumov o izročitvi z državami članicami EU.
      Izvajati obstoječo zakonodajo na področju drog. Zagotoviti nenehna prizadevanja v boju proti gojenju in trgovini s konopljo. Izdelati nacionalno strategijo o drogah v skladu s strategijo o drogah in akcijskim načrtom EU.
      Okrepiti usposobljenost institucij, pristojnih za boj proti pranju denarja; zagotoviti ustrezno sodelovanje med temi institucijami, uvesti učinkovite delovne postopke in razviti ustrezen sistem obdelave primerov. Izvajati obstoječo zakonodajo na področju pranja denarja.
      Razširiti mednarodno sodelovanje in izvajati ustrezne mednarodne konvencije o boju proti terorizmu. Izboljšati sodelovanje in izmenjavo informacij med policijo in obveščevalnimi službami znotraj države in z drugimi državami. Preprečevati financiranje in pripravo terorističnih dejanj.
      3.2.   SREDNJEROČNE PREDNOSTNE NALOGE
      Politični položaj
      Demokracija in pravna država
      Nadalje izboljšati delovanje državne uprave– Zagotoviti, da so sektorji uprave, ki so pristojni za izvajanje določb SPS, in tisti, ki sodelujejo pri izvajanju finančne pomoči EU, za opravljanje svojih nalog ustrezno usposobljeni in opremljeni. Zagotoviti, da se zakonodaja o državni upravi in ustrezni postopki, vključno z možnostmi napredovanja, izboljšajo v skladu z zahtevami moderne državne uprave, da se strogo izvajajo in tako spodbujajo razvoj dobro pripravljene, profesionalne, pregledne in stabilne uprave. Zagotoviti, da lahko lokalne uprave izvajajo decentralizirano politiko.
      Izvesti naslednje parlamentarne in lokalne volitve v skladu z mednarodnimi standardi.
      Nadalje krepiti pravosodni sistem– Zagotoviti pregon hujših kaznivih dejanj, zlasti organiziranega kriminala, pri čemer se posebna pozornost nameni mehanizmom čezmejnega sodelovanja; učinkovit pregon mora biti razviden iz otipljivega in pomembnega povečanja števila obsodb storilcev hujših kaznivih dejanj, ki so jim bile izrečene primerne kazenske sankcije. Bistveno znižati sedanje zaostanke in zagotoviti pravočasno izvrševanje obsodb. Zagotoviti široko objavo sodnih odločb. Zagotoviti stalno in ustrezno usposabljanje sodnikov in tožilcev, med drugim na področju človekovih pravic, etike, gospodarskih zadev in vprašanj, povezanih s SPS. Izvajati zakonodajo o zaščiti prič. Nadalje krepiti neodvisnost sodstva z učinkovitim prenosom nadzora sodnih funkcij sodnikov z Ministrstva za pravosodje na Visoki sodni svet.
      Nadalje izboljšati boj proti korupciji– Izvajati evropske konvencije proti korupciji (v kazenskih in civilnih zadevah), ki jih je ratificirala Albanija, in priporočila Skupine držav proti korupciji Group of States against Corruption (GRECO). Doseči pomembne rezultate v boju proti korupciji na vseh ravneh in področjih z izvrševanjem ustrezne zakonodaje. Omogočiti postavitev uradnikov za zvezo, dodeljenih s strani držav članic EU v ustrezna državna telesa, ki so vpletena v boj proti organiziranemu kriminalu. Izdelovati šestmesečna poročila EU o konkretnih doseženih rezultatih pri sodnem pregonu dejavnosti, povezanih z organiziranim kriminalom, v skladu s Konvencijo Združenih narodov o mednarodnem organiziranem kriminalu, poznano tudi kot Palermsko konvencijo.
      Človekove pravice in varstvo manjšin
      Zagotoviti spoštovanje človekovih pravic s strani organov pregona– Zagotoviti obravnavo zapornikov in pripornikov v skladu z mednarodnimi standardi. Zagotoviti, da se v prostorih za pridržanje, zaporih in psihiatričnih ustanovah človekovo dostojanstvo in osebna varnost spoštujeta v skladu z mednarodnimi konvencijami. Vzpostaviti ustrezen sodni sistem za obravnavanje mladoletnikov. Zagotoviti skladnost s Konvencijo Sveta Evrope o preprečevanju mučenja in nečloveškega ali ponižujočega ravnanja ali kaznovanja.
      Zagotoviti svobodo izražanja in medijev– Izvajati novo zakonodajo o tiskanih in elektronskih medijih ob upoštevanju standardov EU. Zagotoviti, da se dodelitev televizijskih frekvenc izvede na pošten in nediskriminatoren način v skladu z nacionalnim programom in da radijske in televizijske postaje v celoti spoštujejo te zahteve. Dokončati prehod Albanske radiotelevizije iz državne družbe v nevtralno javno radiotelevizijo. Spodbujati nadaljnje izboljševanje kvalitete novinarstva.
      Regionalno in mednarodno sodelovanje
      Okrepiti regionalno sodelovanje– Skleniti in izvajati vrsto sporazumov s sosednjimi državami na področju organiziranega kriminala, upravljanja meja in ponovnega sprejema. Izvajati Memorandum o soglasju o razvoju ključnega regionalnega prometnega omrežja v jugovzhodni Evropi. Nadaljevati z izvajanjem zaveze, prevzete v okviru Atenskega memoranduma o soglasju o regionalnem trgu z energijo v jugovzhodni Evropi iz leta 2003 in napredovati pri vzpostavitvi tega trga. Zagotoviti ustrezno regionalno sodelovanje o okoljskih vprašanjih.
      Izvajati mednarodne obveznosti– V celoti izvajati mednarodne sporazume in konvencije, ki jih je Albanija ratificirala, zlasti konvencije na področju pravosodja in notranjih zadev, človekovih pravic in pravic manjšin ter trgovine.
      Gospodarske razmere
      Svobodno tržno gospodarstvo in strukturne reforme
      Dokončati proces privatizacije– Zlasti s privatizacijo INSIG-a (finančni sektor), Albtelecoma (telekomunikacijski sektor), Servcoma, Albpetrola, Armo-a in KESH-a (energetski sektor).
      Nadaljevati z izboljšavami poslovnega okolja– Izvajati izboljšano gospodarsko zakonodajo. Zagotoviti, da sodniki dobro poznajo gospodarsko pravo in pravo družb. Doseči pomembne rezultate v boju proti goljufijam in korupciji. Vzpostaviti strategijo za boj proti sivi ekonomiji, med drugim z namenom zagotoviti pošteno konkurenco med družbami.
      Vzpostaviti sistem delujočega trga z zemljišči/nepremičninami– Izvajati zakonodajo o vrnitvi/odškodnini za zaplenjeno premoženje v obdobju komunizma. Dokončati kartografiranje zemljišč in postopek vpisa v zemljiško knjigo. Zagotoviti, da se prenosi lastništva izvajajo skladno z zakonom in sprejeti ukrepe, namenjene pravilnemu delovanju vseh v ta proces vpletenih organov (notarjev, zemljiške knjige, itn.). Zagotoviti, da se spoštujejo določbe glede kategorizacije in uporabe zemljišč. Razviti in sprejeti zakonodajo o obdavčitvi zemljišč in nepremičnin.
      Upravljanje javnih financ
      Nadaljevati z izboljševanjem upravljanja javnih financ– Izvajati strategijo za notranji nadzor javnih financ. Še bolj okrepiti zunanjo revizijo in zagotoviti, da tako upravljanje nadzora financ kot notranja revizija delujeta pravilno. Vzpostaviti učinkovite postopke za odkrivanje, obravnavo in spremljanje primerov, kjer obstaja sum goljufije in drugih nepravilnosti, ki vplivajo na nacionalna in mednarodna sredstva.
      Standardi EU
      Notranji trg in trgovina
      Pretok blaga– Zagotoviti upravno usposobljenost za izvajanje zahtev SPS na tem področju. Zagotoviti nadaljnji napredek pri prevzemu standardov EU. Oblikovati sistem za nadzor trga. Ob upoštevanju prakse EU zagotoviti izboljšano delovanje organov, odgovornih za standardizacijo, akreditacijo in certifikacijo, kot tudi organov, odgovornih za meroslovje in umerjanje.
      V skladu z zahtevami EU doseči bistveno izboljšanje na področju varnosti hrane ter fitosanitarnih in veterinarskih pogojev.
      Carine– Zagotoviti upravno usposobljenost za izvajanje zahtev SPS. Zagotoviti bistveno prilagoditev carinske zakonodaje in postopkov zakonodaji in postopkom EU in zagotoviti njihovo izvajanje. Zagotoviti pravilno izvajanje pravil o poreklu blaga. Nadaljevati z zagotavljanjem stabilne kadrovske zasedbe v carinski upravi in z izboljševanjem učinkovitosti njenega upravljanja. Povečati dosežke v boju proti goljufijam, tihotapstvu in nedovoljenemu prometu in bistveno zmanjšati število primerov, ko so v nezakonite dejavnosti vpleteni carinski uradniki. Dokončati izvedbo ASYCUDA po vsej državi in nadaljevati s prizadevanji za čim večjo informatizacijo.
      Obdavčitev– Nadaljevati s krepitvijo davčne uprave. Zagotoviti polno in učinkovito izvedbo sistema DDV. Izboljšati komuniciranje z davkoplačevalci in poenostaviti davčno strukturo in postopke, vključno s postopki vračila. Vsem davkoplačevalcem zagotoviti posebno identifikacijsko številko za davčne namene. Nadaljevati s krepitvijo pobiranja in nadzora davkov in razviti revizijsko strategijo.
      Konkurenca in državne pomoči– Skladno z zahtevami SPS vzpostaviti neodvisen organ, pristojen za konkurenco. Izvajati zakonodajo o konkurenci in pripraviti vzpostavitev operativno neodvisnih struktur državne pomoči. Okrepiti strukture, odgovorne za državne pomoči in zagotoviti napredek v smeri dokončanja celovitega seznama državne pomoči in pripravo podatkov o BDP na ravni NUTS II.
      Javna naročila– Zagotoviti bistveno prilagoditev albanskega pravnega okvira pravnemu redu EU. Vzpostaviti v celoti delujoče strukture za javna naročila in zagotoviti dosledno upoštevanje postopkov javnih naročil, v skladu z zakonom in zahtevami SPS.
      Pravice intelektualne lastnine– Ustrezno izvajati ratificirane mednarodne konvencije na področju pravic intelektualne, poslovne in industrijske lastnine. Zagotoviti visoko stopnjo zaščite pravic intelektualne lastnine in doseči rezultate v boju proti piratstvu in ponarejanju. Zagotoviti zadostno upravno usposobljenost za izpolnjevanje zahtev SPS na tem področju.
      Sektorske politike
      Okolje– Nadaljevati prizadevanja za obravnavo toksičnih žarišč. Zmanjšati stopnjo prahu in onesnaženosti zraka na urbanih območjih. Zmanjšati onesnaženje, ki ga povzroča rafinerija v Balšu, vključno z izpustom v reko Gjanico, in sprejeti ukrepe za odpravo onesnaževanja voda na splošno. Nadaljevati z izvajanjem regionalnih in mednarodnih obveznosti na tem področju. Okrepiti spremljanje stanja okolja in zagotoviti dovolj odvračilne sankcije za onesnaževalce. Zagotoviti izvajanje Nacionalne strategije o oskrbi z vodo in čiščenju odpadnih voda ter Strategije o oskrbi z vodo in čiščenju odpadnih voda na podeželju. Razviti in začeti izvajati strategijo za postopno prilagoditev pravnemu redu EU na tem področju.
      Javno zdravje– Okrepiti sisteme nadzora in obveščanja o nalezljivih boleznih. Olajšati tesnejše sodelovanje z javnozdravstvenimi mrežami.
      Promet– Izvajati osrednji načrt za promet. Nadaljevati s prizadevanjem za dokončanje koridorjev vzhod-zahod in sever-jug. Bistveno napredovati pri sanaciji letališča v Tirani ter pristanišč Drač in Vlora, vključno pri zagotavljanju večje varnosti in boljšega upravljanja meja. Dokončati privatizacijo pristanišča Drač. Doseči boljše rezultate na področju cestne varnosti in sprejeti dodatne ukrepe za nadaljnje izboljšanje. Izvajati Memorandum o soglasju o razvoju ključnega regionalnega prometnega omrežja v jugovzhodni Evropi.
      Energetika– Nadaljevati z ustreznim izvajanjem akcijskih načrtov za elektroenergetski sektor in nadaljevati z izvajanjem albanske energetske strategije. Zagotoviti pravočasno izvajanje različnih projektov, namenjenih izboljšanju infrastrukture za proizvodnjo, prenos in distribucijo električne energije. Nadaljevati z izvajanjem regionalnih in mednarodnih obveznosti na tem področju z namenom oblikovati konkurenčen regionalni trg z energijo.
      Telekomunikacije– V notranje pravo prenesti in izvajati novi okvir EU za elektronske komunikacije.
      Sodelovanje na področju pravosodja in notranjih zadev
      Upravljanje meja– Izvajati IUM in vse mednarodne obveznosti, ki jih je Albanija prevzela na področju upravljanja meja. Izvajati učinkovito analizo tveganja glede upravljanja meja. Nadaljevati s krepitvijo zmogljivosti za upravljanje meja in zlasti zagotoviti, da upravljanje meja na mednarodnem letališču Tirana in v pristaniščih Drač in Vlora ustreza mednarodnim standardom. Zagotoviti izboljšane zaščitne značilnosti novih albanskih potnih listin. Doseči pomembne rezultate v procesu razminiranja.
      Migracijska in azilna politika– Izvajati albansko nacionalno migracijsko strategijo. Zagotoviti, da Albanija lahko izpolnjuje zahteve SPS glede državljanov EU, ki delajo ali bivajo v Albaniji. Zagotoviti izvajanje vseh sporazumov o ponovnem sprejemu, ki jih je Albanija sklenila; poskusiti skleniti sporazume o ponovnem sprejemu z vsemi državami v regiji in z državami, iz katerih izvirajo migranti, ki potujejo skozi Albanijo. Postopno skleniti, ratificirati in izvajati vse temeljne mednarodne konvencije na področju migracij.
      Izvajati albanski nacionalni akcijski načrt o azilu. V skladu z mednarodnimi standardi izvajati zakonodajo s področja azila in oblikovati ustrezen azilni sistem.
      Policija– Nadaljevati s krepitvijo vseh policijskih sil, zlasti z ustreznim usposabljanjem in opremo. Zagotoviti delovanje ustreznega sistema vodenja postopkov, tako da obstaja dobro dokumentiran postopek sledenja primerom od prvega poročila do zaključka. Doseči bistvene uspehe v boju proti kriminaliteti in pri zmanjševanju korupcije in drugih kaznivih dejanj v policijskih vrstah.
      Organizirani kriminal, nedovoljeni promet, droge, pranje denarja in terorizem– Razširiti mednarodno sodelovanje. Doseči pomembne rezultate v stopnji, številu in kakovosti kazenskih pregonov kaznivih dejanj, povezanih z organiziranim kriminalom in nedovoljenim prometom, kot tudi z zasegom premoženjskih koristi, pridobljenih s kaznivim dejanjem.
      Izvajati nacionalno strategijo o drogah. Bistveno izboljšati rezultate boja proti nedovoljenemu prometu s prepovedanimi drogami, zlasti trdimi drogami, kot sta heroin in kokain.
      Okrepiti boj proti gospodarskemu in finančnemu kriminalu (vključno s pranjem denarja in ponarejanjem plačilnih sredstev). Oblikovati medresorsko agencijo za namene zasega premoženjskih koristi, pridobljenih s kaznivim dejanjem. Doseči oprijemljive rezultate v boju proti pranju denarja, tako znotraj kot zunaj finančnega sektorja.
      4.   PROGRAMIRANJE
      Pomoč Skupnosti v okviru PSP držav zahodnega Balkana bo zagotovljena z ustreznimi finančnimi instrumenti, zlasti z Uredbo (ES) št. 2666/2000 z dne 5. decembra 2000 o pomoči Albaniji, Bosni in Hercegovini, Hrvaški, Zvezni republiki Jugoslaviji in Nekdanji jugoslovanski republiki Makedoniji (1); skladno s tem ta sklep ne bo imel finančnih posledic. Poleg tega bo imela Albanija dostop do sredstev iz večdržavnih in horizontalnih programov. Da bi olajšala sofinanciranje projektov, povezanih s PSP, Komisija sodeluje z Evropsko investicijsko banko in mednarodnimi finančnimi institucijami, zlasti z Evropsko banko za obnovo in razvoj ter Svetovno banko.
      5.   POGOJNOST
      Pogoj za pomoč Skupnosti v okviru PSP držav zahodnega Balkana je nadaljnji napredek pri izpolnjevanju kopenhagenskih političnih meril. V primeru nespoštovanja omenjenih splošnih pogojev bo Svet lahko na podlagi člena 5 Uredbe (ES) št. 2666/2000 ustrezno ukrepal.
      Pogoj za pomoč Skupnosti je tudi izpolnjevanje pogojev, ki jih je opredelil Svet v svojih sklepih z dne 29. aprila 1997, zlasti kar zadeva obvezo prejemnikov, da bodo ob upoštevanju prednostnih nalog evropskega partnerstva izvajali demokratične, gospodarske in institucionalne reforme.
      6.   SPREMLJANJE
      Spremljanje evropskega partnerstva se zagotavlja z mehanizmi, vzpostavljenimi v okviru PSP, zlasti z letnim poročilom o PSP.

         (1)  UL L 306, 7.12.2000, str. 1. Uredba, spremenjena z Uredbo (ES) št. 2415/2001 (UL L 327, 12.12.2001, str. 3).


title: 2006/378/ES: Sklep Sveta z dne 10. aprila 2006 o sklenitvi Protokola k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani in Državo Izrael na drugi strani zaradi pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji

text:
               2.6.2006

               SL

               Uradni list Evropske unije

               L 149/31

      SKLEP SVETA

   z dne 10. aprila 2006
   o sklenitvi Protokola k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani in Državo Izrael na drugi strani zaradi pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji
   (2006/378/ES)
   SVET EVROPSKE UNIJE JE —
   ob upoštevanju Pogodbe o ustanovitvi Evropske skupnosti in zlasti člena 310 v povezavi z drugim stavkom člena 300(2) ter prvim in drugim pododstavkom člena 300(3) Pogodbe,
   ob upoštevanju Akta o pristopu iz leta 2003 in zlasti člena 6(2) Akta,
   ob upoštevanju predloga Komisije,
   ob upoštevanju privolitve Evropskega parlamenta (1),
   ob upoštevanju naslednjega:

               (1)

               Protokol k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani in Državo Izrael na drugi strani zaradi pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji je bil podpisan v imenu Evropske skupnosti in njenih držav članic dne 23. februarja 2006.

               (2)

               Protokol bi bilo treba odobriti —

         SKLENIL:
   Edini člen
   Protokol k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani in Državo Izrael na drugi strani zaradi pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji se odobri v imenu Evropske skupnosti in njenih držav članic.
   Besedilo Protokola je priloženo temu sklepu (2).

      V Luxembourgu, 10. aprila 2006

            Za Svet

            Predsednica

         U. PLASSNIK

      (1)  Privolitev z dne 23. marca 2006 (še ni objavljena v Uradnem listu).

      (2)  Glej stran 2 tega Uradnega lista.


title: 2008/803/ES: Sklep Komisije z dne 14. oktobra 2008 o začetku preiskave v skladu s členom 18(2) Uredbe Sveta (ES) št. 980/2005 glede učinkovitega izvajanja nekaterih konvencij o človekovih pravicah na Šrilanki

text:
               18.10.2008

               SL

               Uradni list Evropske unije

               L 277/34

      SKLEP KOMISIJE

   z dne 14. oktobra 2008
   o začetku preiskave v skladu s členom 18(2) Uredbe Sveta (ES) št. 980/2005 glede učinkovitega izvajanja nekaterih konvencij o človekovih pravicah na Šrilanki
   (2008/803/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov (1) in zlasti člena 18(2) Uredbe,
   po posvetovanju z Odborom za splošne preferenciale,
   ob upoštevanju naslednjega:

               (1)

               Poročila, izjave in informacije Združenih narodov (ZN), ki so na voljo Komisiji, vključno s poročilom posebnega poročevalca o izvensodnih usmrtitvah z dne 27. marca 2006, izjavo posebnega svetovalca posebnemu poročevalcu za otroke in oborožene spopade z dne 13. novembra 2006, izjavo posebnega poročevalca za mučenje in nečloveško ali ponižujoče ravnanje ali kaznovanje z dne 29. oktobra 2007, kakor tudi druga javno dostopna poročila in informacije iz drugih zadevnih virov, vključno z nevladnimi organizacijami, navajajo, da se nacionalna zakonodaja Demokratične socialistične republike Šrilanke, ki vključuje mednarodne konvencije o človekovih pravicah, zlasti Mednarodni pakt o državljanskih in političnih pravicah, Konvencijo o preprečevanju mučenja in nečloveškega ali ponižujočega ravnanja ali kaznovanja ter Konvencijo o otrokovih pravicah, ne izvaja učinkovito.

               (2)

               Mednarodni pakt o državljanskih in političnih pravicah, Konvencija o preprečevanju mučenja in nečloveškega ali ponižujočega ravnanja ali kaznovanja ter Konvencija o otrokovih pravicah so v tem zaporedju navedene kot osrednje konvencije o človekovih pravicah v točkah 1, 5 in 6 Priloge III, del A, Uredbe (ES) št. 980/2005.

               (3)

               Člen 16(2) Uredbe (ES) št. 980/2005 določa začasni umik posebnega spodbujevalnega režima iz oddelka 2 poglavja II navedene uredbe, če se nacionalna zakonodaja, ki vključuje omenjene konvencije iz Priloge III k Uredbi, ki so bile ratificirane v skladu z zahtevami člena 9(1) in (2), ne izvaja učinkovito.

               (4)

               Komisija je preučila prejete informacije in ugotovila, da vsebujejo dovolj razlogov za začetek preiskave, da se ugotovi, ali se zakonodaja Šrilanke o priznavanju in zaščiti temeljnih človekovih pravic učinkovito izvaja. S tem bi se tudi ugotovilo, ali je začasni umik posebnega spodbujevalnega režima upravičen.

               (5)

               Posvetovanja z Odborom za splošne preferenciale so potekala 23. septembra 2008 –

         SKLENILA:
   Edini člen
   Komisija začne preiskavo, da bi ugotovila, ali se nacionalna zakonodaja Demokratične socialistične republike Šrilanke, ki vključuje Mednarodni pakt o državljanskih in političnih pravicah, Konvencijo o preprečevanju mučenja in nečloveškega ali ponižujočega ravnanja ali kaznovanja ter Konvencijo o otrokovih pravicah, učinkovito izvaja.

      V Bruslju, 14. oktobra 2008

            Za Komisijo

         Catherine ASHTON

            Članica Komisije

      (1)  UL L 169, 30.6.2005, str. 1.


title: Sklep št. 581 z dne 2. julija 2009 o sprožitvi postopka za izdajo dovoljenja za raziskovanje nafte in zemeljskega plina – podzemeljskih naravnih virov v skladu s točko 3 odstavka 1 člena 2 zakona o podzemeljskih naravnih virih na območju Kilfarevo na ozemlju severne osrednje Bolgarije ter o objavi razpisa za izdajo dovoljenja

text:
               8.10.2009

               SL

               Uradni list Evropske unije

               C 241/24

      SKLEP št. 581
   z dne 2. julija 2009
   o sprožitvi postopka za izdajo dovoljenja za raziskovanje nafte in zemeljskega plina – podzemeljskih naravnih virov v skladu s točko 3 odstavka 1 člena 2 zakona o podzemeljskih naravnih virih na območju „Kilfarevo“ na ozemlju severne osrednje Bolgarije ter o objavi razpisa za izdajo dovoljenja
   2009/C 241/11
   REPUBLIKA BOLGARIJA
   SVET MINISTROV
   V skladu s točko 1 odstavka 1 člena 42 in odstavkom 3 člena 44, v povezavi s točko 2 člena 5 in točko 9 odstavka 1 člena 7 Zakona o podzemeljskih naravnih virih,
   JE SVET MINISTROV SKLENIL:

               1.

               Sproži se postopek za izdajo dovoljenja za raziskovanje nafte in zemeljskega plina na območju „Kilifarevo“, s površino 20 km2 in koordinatami mejnih točk 1 do 4 v skladu s Prilogo.

               2.

               Objavi se, da bo izdaja dovoljenja iz točke 1 temeljila na razpisu.

               3.

               Določi se veljavnost dovoljenja za raziskovanje na pet let po datumu začetka veljavnosti pogodbe o raziskovanju s pravico podaljšanja tega roka v skladu z odstavkoma 3 in 4 člena 31 Zakona o podzemeljskih naravnih virih.

               4.

               Rok za nakup razpisne dokumentacije se izteče ob 16.00 uri 120. dne po datumu objave tega sklepa v Uradnem listu Evropske unije. Razpisno dokumentacijo je mogoče kupiti v sobi št. 427 Ministrstva za okolje in vodo, bul. Knjaginja Maria Luiza 22, Sofia.

               5.

               Rok za oddajo prijave udeležbe na razpisu se izteče ob 16.00 uri 135. dne po datumu objave tega sklepa v Uradnem listu Evropske unije. Prijave udeležbe na razpisu je treba oddati v pisarni Ministrstva za okolje in vodo, bul. Knjaginja Maria Luiza 22, Sofia.

               6.

               Rok za oddajo dokumentacije ponudb se izteče ob 16.00 uri 155. dne po datumu objave tega sklepa v Uradnem listu Evropske unije. Ponudbe je treba oddati v pisarni Ministrstva za okolje in vodo, bul. Knjaginja Maria Luiza 22, Sofia.

               7.

               Ponudbe, ki prispejo do roka iz točke 6, odpre odbor iz točke 10.2 v prisotnosti predstavnikov udeležencev 156. dne po datumu objave tega sklepa v Uradnem listu Evropske unije na Ministrstvu za okolje in vodo, bul. Knjaginja Maria Luiza 22, Sofia. Odbor v 14 dneh od datuma odprtja ponudb prouči in oceni ponudbe ter razvrsti udeležence.

               7.1

               Če nobena ponudba iz točke 7 ne izpolnjuje pogojev razpisa, odbor podaljša rok, da lahko udeleženci izboljšajo svoje ponudbe, o katerih bodo pisno obveščeni.

               7.2

               Odbor v 14 dneh od prejema ponudb iz točke 7.1 skliče sestanek, na katerem prouči in oceni izboljšane ponudbe ter razvrsti udeležence.

               8.

               Varščina za sodelovanje pri razpisu je določena na 15 000 BGN.

               8.1

               Varščino je treba plačati pred rokom za oddajo prijave udeležbe na razpisu iz točke 5.

               8.2

               Varščino je treba plačati na bančni račun, naveden v razpisni dokumentaciji.

               8.3

               Varščina uspešnega vlagatelja in vlagateljev, ki ne izpolnjujejo pogojev razpisa, se zaseže. Varščine drugih udeležencev se povrnejo v 14 dneh po objavi sklepa Sveta ministrov o izdaji dovoljenja za raziskovanje uspešnim vlagateljem v Uradnem listu.

               9.

               Svet ministrov določi druge zahteve v zvezi z razpisom.

               9.1

               V primeru pritožbe iz odstavka 3 člena 47 Zakona o podzemeljskih naravnih virih se roki iz točk 6 in 7 podaljšajo za število dni, ki so potrebni, da se odloči o pritožbi, o čemer bodo udeleženci, katerih vloge so sprejete, pisno obveščeni.

               9.2

               Cena razpisne dokumentacije je 13 500 BGN.

               9.3

               Razpisno dokumentacijo lahko kupijo osebe, ki so pooblaščene za zastopanje, ali pooblaščeni predstavniki.

               9.4

               Razpis se izvede tudi, če sodeluje en sam vlagatelj.

               9.5

               Vlagatelji prijave udeležbe na razpisu morajo izpolnjevati zahteve iz odstavka 1 člena 23 Zakona o podzemeljskih naravnih virih.

               9.6

               Vloge za prijavo udeležbe na razpisu morajo biti pripravljene in oddane v skladu z odstavkoma 1 in 2 člena 46 Zakona o podzemeljskih naravnih virih in s pogoji razpisne dokumentacije.

               9.7

               Vloge za razpis morajo izpolnjevati zahteve in pogoje iz razpisne dokumentacije.

               9.8

               Ponudbe se ocenijo, kot je določeno v razpisni dokumentaciji, na podlagi upravljalnih in finančnih sposobnosti vlagateljev, predlaganih delovnih programov in virov, namenjenih za varovanje okolja, in usposabljanje ali tehnične inovacije.

               9.9

               Če do roka iz točke 5 ni vlog za prijavo udeležbe na razpisu ali pa za sodelovanje na razpisu ni bil sprejet noben vlagatelj, se razpis razveljavi.

               10.

               Minister za okolje in vodo je pooblaščen, da:

               10.1

               pošlje besedilo tega sklepa za objavo v Uradnem listu Evropske unije in Uradnem listu ter na spletni strani Sveta ministrov;

               10.2

               organizira izvedbo razpisa. Minister se imenuje za predsednika odbora. Člane odbora imenuje predsednik odbora v skladu z odstavkom 7 člena 44 Zakona o podzemeljskih naravnih virih.

               11.

               Zoper ta sklep je možno vložiti pritožbo na Vrhovno upravno sodišče v 14 dneh po objavi v Uradnem listu Evropske unije.

            Ministrski Predsednik

         Sergei STANISHEV

            Generalni sekretar Sveta ministrov

         Vesselin DAKOV

      PRILOGA

         SEZNAM KOORDINAT MEJNIH TOČK OBMOČJA „KILFAREVO“

                  Zemljepisna dolžina

                  Zemljepisna širina

                  1.

                  25° 40′ 03,70″

                  43° 01′ 37,27″

                  2.

                  25° 40′ 03,70″

                  42° 59′ 48,21″

                  3.

                  25° 44′ 46,93″

                  42° 59′ 48,21″

                  4.

                  25° 44′ 46,93″

                  43° 01′ 37,27″


title: 2009/79/ES: Sklep Komisije z dne 23. januarja 2009 o ustanovitvi Odbora evropskih nadzornikov za zavarovanja in poklicne pokojnine (Besedilo velja za EGP)

text:
               29.1.2009

               SL

               Uradni list Evropske unije

               L 25/28

      SKLEP KOMISIJE

   z dne 23. januarja 2009
   o ustanovitvi Odbora evropskih nadzornikov za zavarovanja in poklicne pokojnine
   (Besedilo velja za EGP)
   (2009/79/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju naslednjega:

               (1)

               V okviru t. i. Lamfalussyjevega postopka je Komisija sprejela Sklep 2004/6/ES z dne 5. novembra 2003 o ustanovitvi Odbora evropskih nadzornikov za zavarovanja in poklicne pokojnine (1) (v nadaljnjem besedilu „Odbor“). Odbor je svoje naloge začel opravljati 24. novembra 2003, pri čemer deluje kot neodvisen organ Komisije za razmislek, razpravo in svetovanje na področju zavarovanj, pozavarovanj in poklicnih pokojnin.

               (2)

               V skladu z določbami Direktive Evropskega parlamenta in Sveta 2005/1/ES z dne 9. marca 2005 o spremembi direktiv Sveta 73/239/EGS, 85/611/EGS, 91/675/EGS, 92/49/EGS in 93/6/EGS ter direktiv 94/19/ES, 98/78/ES, 2000/12/ES, 2001/34/ES, 2002/83/ES in 2002/87/ES za vzpostavitev nove organizacijske strukture odborov za finančne storitve (2) je Komisija leta 2007 izvedla pregled Lamfalussyjevega postopka ter svojo oceno predstavila v sporočilu z dne 20. novembra 2007 z naslovom Pregled Lamfalussyjevega postopka – Okrepitev konvergence nadzora (3).

               (3)

               V tem sporočilu je Komisija poudarila pomembnost Odbora evropskih zakonodajalcev za vrednostne papirje, Odbora evropskih bančnih nadzornikov ter Odbora evropskih nadzornikov za zavarovanja in poklicne pokojnine (v nadaljnjem besedilu „odbori nadzornikov“) na vse bolj povezanem evropskem finančnem trgu. Ugotovila se je nujnost jasnega okvira za dejavnosti teh odborov na področju konvergence nadzora in sodelovanja na področju nadzora.

               (4)

               Med pregledom delovanja Lamfalussyjevega postopka je Svet pozval Komisijo, naj pojasni vlogo odborov nadzornikov in upošteva vse različne možnosti za krepitev delovanja teh odborov, pri čemer se ne bo ogrozilo ravnovesje sedanje institucionalne strukture ali zmanjšala odgovornost nadzornikov (4).

               (5)

               Evropski svet je na zasedanju 13. in 14. marca 2008 pozval k čimprejšnjemu izboljšanju delovanja odborov nadzornikov (5).

               (6)

               Svet je 14. maja 2008 (6) pozval Komisijo, naj pregleda sklepe Komisije o ustanovitvi odborov nadzornikov, da se zagotovi skladnost in doslednost njihovih pristojnosti in nalog ter okrepijo njihovi prispevki k sodelovanju in konvergenci na področju nadzora. Svet je ugotovil, da se odborom lahko izrecno dodelijo posebne naloge za pospešitev sodelovanja in konvergence na področju nadzora ter povečanje njihove vloge pri ocenjevanju tveganj za finančno stabilnost. Zato je treba določiti okrepljen pravni okvir v zvezi z vlogo in nalogami Odbora na tem področju.

               (7)

               Odbor mora delovati kot neodvisna svetovalna skupina Komisije na področjih zavarovanj, pozavarovanj in poklicnih pokojnin. Vendar bi na področju poklicnih pokojnin Odbor moral upoštevati le regulativne in nadzorne vidike teh ureditev ter ne bi smel upoštevati vidikov delovnega in socialnega prava, kot je organizacija poklicnih sistemov, in še zlasti vprašanj v zvezi z obveznim članstvom ali kolektivnimi pogodbami.

               (8)

               Da se preprečijo podvajanje dela in kakršne koli nedoslednosti, da se Odbor obvešča o napredku ter se mu zagotovi možnost za izmenjavo informacij, je za nadzor nad finančnimi konglomerati potrebno sodelovanje z Odborom evropskih bančnih nadzornikov v Skupnem odboru za finančne konglomerate.

               (9)

               Odbor mora prispevati tudi k skupnemu in enotnemu vsakdanjemu izvajanju zakonodaje Skupnosti ter njeni dosledni uporabi v nadzornih organih.

               (10)

               Odbor nima regulativnih pooblastil na ravni Skupnosti. Organizirati mora preglede strokovnjakov, spodbujati najboljše prakse ter izdajati nezavezujoče smernice, priporočila in standarde za povečanje konvergence v vsej Skupnosti.

               (11)

               Izboljšanje dvostranskega in večstranskega sodelovanja na področju nadzora je odvisno od medsebojnega razumevanja in zaupanja med nadzornimi organi. Odbor mora prispevati k izboljšanju takšnega sodelovanja.

               (12)

               Odbor mora prav tako spodbujati konvergenco nadzora v vsej Skupnosti. Za večjo natančnost v zvezi s tem ciljem je treba pripraviti odprt okvirni seznam nalog, ki jih mora izvajati Odbor.

               (13)

               Za reševanje čezmejnih sporov med nadzornimi organi, zlasti v kolegijih nadzornikov, mora Odbor zagotoviti prostovoljni in nezavezujoč mehanizem mediacije.

               (14)

               Da se nadzornim organom zagotovijo koristi strokovnega znanja Odbora, pri čemer se ne posega v njihova pooblastila, morajo imeti nadzorni organi možnost predložitve zadeve Odboru, da bi pridobili njegovo nezavezujoče mnenje.

               (15)

               Izmenjava informacij med nadzornimi organi je temeljna za njihove naloge. Bistvena je za učinkovit nadzor nad zavarovalniškimi skupinami in finančno stabilnost. Medtem ko zakonodaja na področju zavarovanj nalaga nadzornim organom jasne pravne obveznosti za sodelovanje in izmenjavo informacij, mora Odbor pospešiti vsakdanjo izmenjavo informacij med nadzornimi organi v praksi, pri čemer veljajo ustrezne določbe o zaupnosti iz veljavne zakonodaje.

               (16)

               Za omejitev podvajanja nadzornih nalog ter s tem poenostavitev nadzornega postopka in zmanjšanje bremena za zavarovalniške skupine mora Odbor spodbujati prenos nalog med nadzornimi organi zlasti v primerih, določenih v ustrezni zakonodaji.

               (17)

               Za pospeševanje konvergence in doslednosti v kolegijih nadzornikov in s tem zagotovitev enakih konkurenčnih pogojev mora Odbor spremljati njihovo delovanje, pri čemer ne omejuje neodvisnosti članov kolegija.

               (18)

               Kakovost, primerljivost in doslednost poročanja nadzornih organov so bistvene za stroškovno učinkovitost ureditve Skupnosti na področju nadzora in obremenitev čezmejnih institucij zaradi izpolnjevanja zahtev. Odbor mora pomagati zagotoviti, da se odpravita prekrivanje in podvajanje ter so podatki v poročilih primerljivi in ustrezno kakovostni.

               (19)

               Finančni sistemi v Skupnosti so tesno povezani, pri čemer lahko dogodki v eni državi članici pomembno vplivajo na finančne institucije in trge v drugih državah članicah. Nenehno nastajanje finančnih konglomeratov in vse manj jasne razlike med dejavnostmi podjetij v sektorjih bančništva, vrednostnih papirjev in zavarovalništva povzročajo dodatne izzive v zvezi z nadzorom na nacionalni ravni in ravni Skupnosti. Za zaščito finančne stabilnosti je potreben sistem na ravni Odbora, Odbora evropskih bančnih nadzornikov in Odbora evropskih zakonodajalcev za vrednostne papirje, da se čim prej ugotovijo morebitna čezmejna in medsektorska tveganja ter se po potrebi obvesti Komisijo in druge odbore. Poleg tega je bistveno, da Odbor zagotovi obveščenost finančnih ministrstev in nacionalnih centralnih bank držav članic. Vloga Odbora v zvezi s tem je ugotovitev tveganj v sektorjih zavarovanj, pozavarovanj in poklicnih pokojnin ter redno poročanje Komisiji o rezultatih. O teh ocenah je treba obveščati tudi Svet. Odbor mora sodelovati tudi z Evropskim parlamentom in mu redno zagotavljati informacije o razmerah v zavarovalniškem sektorju. Odbor v zvezi s tem ne sme razkrivati podatkov o posameznih nadzorovanih subjektih.

               (20)

               Za ustrezno obravnavanje medsektorskih vprašanj je treba dejavnosti Odbora usklajevati z dejavnostmi Odbora evropskih zakonodajalcev za vrednostne papirje, Odbora evropskih bančnih nadzornikov ter Odbora za bančni nadzor evropskega sistema centralnih bank. To je zlasti pomembno pri obvladovanju morebitnih medsektorskih tveganj za finančno stabilnost.

               (21)

               Ob upoštevanju globalizacije finančnih storitev in vse večjega pomena mednarodnih standardov mora Odbor prav tako pospeševati dialog in sodelovanje z nadzorniki zunaj Skupnosti.

               (22)

               Odgovornost Odbora do institucij Skupnosti je zelo pomembna in mora temeljiti na splošno sprejetem standardu, pri čemer se spoštuje neodvisnost nadzornikov.

               (23)

               Odbor mora sestaviti svoj poslovnik ter v celoti upoštevati posebne pravice institucij in institucionalno ravnovesje, določeno s Pogodbo. Okrepljeni okvir dejavnosti Odbora morajo spremljati izboljšani delovni postopki. Če soglasja ni mogoče doseči, je treba odločitve torej sprejemati s kvalificirano večino, kar je v skladu s pravili iz Pogodbe.

               (24)

               Zaradi pravne varnosti in jasnosti se Sklep 2004/6/ES razveljavi –

         SKLENILA:
   Člen 1
   Ustanovi se neodvisna svetovalna skupina za zavarovanja in poklicne pokojnine v Skupnosti, ki se imenuje „Odbor evropskih nadzornikov za zavarovanja in poklicne pokojnine“ (v nadaljnjem besedilu „Odbor“).
   Člen 2
   Odbor na lastno pobudo ali zahtevo Komisije svetuje Komisiji, zlasti pri pripravi osnutkov izvedbenih ukrepov na področjih zavarovanj, pozavarovanj, poklicnih pokojnin in finančnih konglomeratov.
   Če Komisija zahteva posvetovanje z Odborom, lahko določi rok, v katerem Odbor zagotovi takšno svetovanje. Tak rok se določi ob upoštevanju nujnosti zadeve.
   Člen 3
   Odbor izpolnjuje dodeljene naloge ter prispeva k skupnemu in enotnemu izvajanju ter dosledni uporabi zakonodaje Skupnosti z izdajanjem smernic, priporočil in standardov.
   Člen 4
   1.   Odbor izboljšuje sodelovanje med nacionalnimi nadzornimi organi na področjih zavarovanj, pozavarovanj in poklicnih pokojnin ter pospešuje konvergenco nadzornih praks in pristopov držav članic v vsej Skupnosti. V ta namen izvaja vsaj naslednje naloge:

               (a)

               posreduje ali pospešuje mediacijo med nadzornimi organi v primerih, ki so določeni v ustrezni zakonodaji, ali na zahtevo nadzornega organa;

               (b)

               nadzornim organom zagotovi mnenje v primerih, ki so določeni v ustrezni zakonodaji, ali na njihovo zahtevo;

               (c)

               spodbuja učinkovito dvostransko in večstransko izmenjavo informacij med nadzornimi organi, pri čemer se uporabljajo veljavne določbe o zaupnosti;

               (d)

               omogoča prenos nalog med nadzornimi organi, zlasti z določanjem nalog, ki se jih lahko prenese, in spodbujanjem najboljših praks;

               (e)

               prispeva k zagotavljanju učinkovitega in doslednega delovanja kolegijev nadzornikov zlasti z določitvijo smernic za operativno delovanje kolegijev, spremljanjem skladnosti praks različnih kolegijev ter izmenjavo najboljših praks;

               (f)

               prispeva k razvoju visokokakovostnih in skupnih standardov za poročanje nadzornih organov;

               (g)

               pregleduje praktično uporabo nezavezujočih smernic, priporočil in standardov, ki jih izdaja Odbor.

         2.   Odbor pregleda nadzorne prakse držav članic in redno ocenjuje njihovo konvergenco. Odbor vsako leto poroča o doseženem napredku in ugotovi preostale težave.
   3.   Odbor razvija nova praktična orodja za konvergenco za spodbujanje skupnih pristopov k nadzoru.
   Člen 5
   1.   Odbor spremlja in ocenjuje razvoj v sektorjih zavarovanj, pozavarovanj in poklicnih pokojnin ter po potrebi obvešča Odbor evropskih zakonodajalcev za vrednostne papirje, Odbor evropskih bančnih nadzornikov in Komisijo. Odbor zagotovi, da so finančna ministrstva in nacionalne centralne banke držav članic obveščeni o mogočih ali neposrednih težavah.
   2.   Odbor vsaj dvakrat na leto Komisiji predloži ocene mikrobonitetnih trendov, mogočih tveganj in ranljivosti v sektorjih zavarovanj, pozavarovanj in poklicnih pokojnin.
   Odbor v te ocene vključi opredelitev glavnih tveganj in ranljivosti ter navede, v kakšnem obsegu takšna tveganja in ranljivosti ogrožajo finančno stabilnost, ter po potrebi predlaga preventivne ali popravne ukrepe.
   Svet je obveščen o teh ocenah.
   3.   Odbor ima vzpostavljene postopke, ki omogočajo takojšen odziv nadzornih organov. Odbor po potrebi zagotovi skupno stališče v Skupnosti o tveganjih in ranljivostih, ki lahko negativno vplivajo na stabilnost finančnega sistema Skupnosti.
   4.   Odbor zagotovi ustrezno obravnavanje medsektorskega razvoja, tveganj in ranljivosti s tesnim sodelovanjem z Odborom evropskih zakonodajalcev za vrednostne papirje, Odborom evropskih bančnih nadzornikov ter Odborom za bančni nadzor evropskega sistema centralnih bank.
   Člen 6
   1.   Odbor prispeva k razvoju skupnih nadzornih praks na področjih zavarovanj, pozavarovanj in poklicnih pokojnin ter tudi na medsektorski podlagi v tesnem sodelovanju z Odborom evropskih zakonodajalcev za vrednostne papirje in Odborom evropskih bančnih nadzornikov.
   2.   V ta namen zlasti vzpostavlja sektorske in medsektorske programe usposabljanja, omogoča izmenjave osebja ter pristojne organe spodbuja k večji uporabi sistemov začasne napotitve, skupnih inšpekcijskih skupin in nadzornih obiskov ter ostalih orodij.
   3.   Odbor po potrebi razvija nove instrumente za spodbujanje razvoja skupnih nadzornih praks.
   4.   Odbor izboljša sodelovanje z nadzornimi organi tretjih držav zlasti z njihovo udeležbo v skupnih programih usposabljanja.
   Člen 7
   1.   Odbor sestavljajo visoki predstavniki nacionalnih javnih organov, pristojnih za nadzor nad zavarovanji, pozavarovanji in poklicnimi pokojninami. Vsaka država članica določi visokega predstavnika iz svojega pristojnega organa, ki jo zastopa na sejah Odbora.
   2.   Komisija je prisotna na sejah Odbora in imenuje visokega predstavnika, ki sodeluje v razpravah.
   3.   Odbor med svojimi člani izvoli predsednika.
   4.   Odbor lahko na seje povabi strokovnjake in opazovalce.
   5.   Odbor ne obravnava vidikov delovnega in socialnega prava, kot je organizacija poklicnih sistemov, še zlasti obveznega članstva in kolektivnih pogodb.
   Člen 8
   1.   Od članov Odbora se zahteva, da ne razkrivajo informacij, za katere velja obveznost varovanja poslovne skrivnosti. Vsi udeleženci v razpravah morajo upoštevati ustrezna pravila o varovanju poslovne skrivnosti.
   2.   Če razprava o točki na dnevnem redu vključuje izmenjavo zaupnih podatkov o nadzorovani instituciji, se sodelovanje v taki razpravi lahko omeji na neposredno vpletene člane.
   Člen 9
   1.   Odbor redno obvešča Komisijo o rezultatu svojih dejavnosti. Redne stike ima z Evropskim odborom za zavarovanja in poklicne pokojnine, ustanovljenim s Sklepom Komisije 2004/9/ES (7), in pristojnim odborom Evropskega parlamenta.
   2.   Odbor zagotovi medsektorsko usklajenost dela v sektorjih finančnih storitev z rednim in tesnim sodelovanjem z Odborom evropskih zakonodajalcev za vrednostne papirje ter Odborom evropskih bančnih nadzornikov.
   3.   Predsednik Odbora ima redne stike s predsednikoma Odbora evropskih zakonodajalcev za vrednostne papirje in Odbora evropskih bančnih nadzornikov, in sicer vsaj enkrat na mesec.
   Člen 10
   Odbor lahko vzpostavi delovne skupine. Komisija je vabljena na srečanja delovnih skupin kot opazovalka.
   Člen 11
   Odbor na področju nadzora nad finančnimi konglomerati sodeluje z Odborom evropskih bančnih nadzornikov v Skupnem odboru za finančne konglomerate.
   Komisija in Evropska centralna banka sta vabljeni na seje Skupnega odbora za finančne konglomerate kot opazovalki.
   Člen 12
   Preden Odbor predloži svoje mnenje Komisiji, se dovolj zgodaj obsežno ter odprto in pregledno posvetuje z udeleženci na trgu, potrošniki in končnimi uporabniki. Odbor objavi rezultate posvetovanj, razen če vprašani zahteva drugače.
   Člen 13
   Odbor pripravi letni delovni program ter ga Svetu, Evropskemu parlamentu in Komisiji pošlje do konca oktobra vsako leto. Odbor redno in vsaj enkrat na leto Svet, Evropski parlament in Komisijo obvesti o dosežkih pri dejavnostih, določenih v delovnem programu.
   Člen 14
   Odbor deluje s soglasjem svojih članov. Če soglasja ni mogoče doseči, se sklepi sprejmejo s kvalificirano večino. Glasovi predstavnikov članov Odbora ustrezajo glasovom držav članic v skladu s členom 205(2) in (4) Pogodbe.
   Člani Odbora, ki ne upoštevajo smernic, priporočil, standardov in ostalih ukrepov, o katerih se je sporazumel Odbor, so pripravljeni predstaviti razloge za to izbiro.
   Člen 15
   Odbor sprejme svoj poslovnik in določi svoj način delovanja.
   Ob upoštevanju sklepov glede sprememb poslovnika ter volitev v svet Odbora in razrešitev iz njega lahko poslovnik predvidi postopke odločanja, ki se razlikujejo od postopkov iz člena 14.
   Člen 16
   Sklep 2004/6/ES se razveljavi.
   Člen 17
   Ta sklep začne veljati na dan objave v Uradnem listu Evropske unije.

      V Bruslju, 23. januarja 2009

            Za Komisijo

         Charlie McCREEVY

            Član Komisije

      (1)  UL L 3, 7.1.2004, str. 30.

      (2)  UL L 79, 24.3.2005, str. 9.

      (3)  COM(2007) 727 konč.

      (4)  Sklepi Sveta št. 15698/07 z dne 4. decembra 2007.

      (5)  Sklepi Sveta št. 7652/1/08 Rev. 1.

      (6)  Sklepi Sveta št. 8515/3/08 Rev. 3.

      (7)  UL L 3, 7.1.2004, str. 34.


title: Sklep Komisije z dne 17. marca 2011 o prenosu upravljanja pomoči na Republiko Hrvaško glede komponente V – Kmetijstvo in razvoj podeželja – instrumenta za predpristopno pomoč (IPA), in sicer za predpristopna ukrepa 301 in 302 v predpristopnem obdobju

text:
               18.3.2011

               SL

               Uradni list Evropske unije

               C 85/4

         SKLEP KOMISIJE
   z dne 17. marca 2011
   o prenosu upravljanja pomoči na Republiko Hrvaško glede komponente V – Kmetijstvo in razvoj podeželja – instrumenta za predpristopno pomoč (IPA), in sicer za predpristopna ukrepa 301 in 302 v predpristopnem obdobju
   2011/C 85/04
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1085/2006 z dne 17. julija 2006 o vzpostavitvi instrumenta za predpristopno pomoč (IPA) (1),
   ob upoštevanju Uredbe Komisije (ES) št. 718/2007 z dne 12. junija 2007 o izvajanju Uredbe Sveta (ES) št. 1085/2006 o vzpostavitvi instrumenta za predpristopno pomoč (IPA) (2) in zlasti člena 14 Uredbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (v nadaljnjem besedilu: finančna uredba) (3), ter zlasti členov 53c in 56(2) Uredbe,
   ob upoštevanju Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropske Skupnosti (v nadaljnjem besedilu: izvedbena pravila) (4), in zlasti člena 35 Uredbe,
   ob upoštevanju naslednjega:

               (1)

               Uredba (ES) št. 1085/2006 določa cilje in glavna načela za predpristopno pomoč državam kandidatkam in potencialnim državam kandidatkam v obdobju 2007–2013 in prenaša pristojnost za njeno izvajanje na Komisijo.

               (2)

               V skladu s členi 11, 12, 13, 14, 18 in 186 Uredbe (ES) št. 718/2007 lahko Komisija prenese upravljavska pooblastila na državo upravičenko in opredeli zahteve za tak prenos glede komponente V – Kmetijstvo in razvoj podeželja – instrumenta za predpristopno pomoč.

               (3)

               Na podlagi člena 7 Uredbe (ES) št. 718/2007 skleneta Komisija in država upravičenka okvirni sporazum, da določita pravila za sodelovanje glede finančne pomoči EU državi upravičenki in se o njih sporazumeta. Kadar je potrebno, se lahko okvirni sporazum dopolni s sektorskim sporazumom ali sektorskimi sporazumi, ki zajemajo določbe, specifične za posamezno komponento.

               (4)

               Za prenos upravljavskih pooblastil na državo upravičenko morajo biti izpolnjeni pogoji iz členov 53c in 56(2) finančne uredbe ter člena 35 izvedbenih pravil.

               (5)

               Okvirni sporazum o pravilih za sodelovanje glede finančne pomoči EU Republiki Hrvaški v okviru izvajanja pomoči na podlagi instrumenta za predpristopno pomoč (IPA) med vlado Republike Hrvaške in Komisijo Evropske unije je bil sklenjen 17. decembra 2007.

               (6)

               Program za kmetijstvo in razvoj podeželja Republike Hrvaške na podlagi IPA (v nadaljnjem besedilu: program IPARD), ki je bil odobren s Sklepom Komisije C(2008) 690 z dne 25. februarja 2008 v skladu s členom 7(3) Uredbe (ES) št. 1085/2006 in členom 184 Uredbe (ES) št. 718/2007, vključuje načrt letnih prispevkov EU in sporazum o financiranju.

               (7)

               Sektorski sporazum, sklenjen 12. januarja 2009 med Komisijo Evropske unije v imenu Evropske unije in vlado Republike Hrvaške v imenu Republike Hrvaške, dopolnjuje določbe okvirnega sporazuma in vsebuje posebne določbe za izvajanje in izvrševanje programa IPARD za kmetijstvo in razvoj podeželja Republike Hrvaške na podlagi instrumenta za predpristopno pomoč (IPA).

               (8)

               Program IPARD je bil nazadnje spremenjen 26. novembra 2010 s Sklepom Komisije C(2010) 8462.

               (9)

               V skladu s členom 21 Uredbe Komisije (ES) št. 718/2007 mora država upravičenka določiti telesa in organe, odgovorne za izvajanje programa IPARD: pristojnega uradnika za akreditacije, nacionalnega odredbodajalca, nacionalni sklad, organ upravljanja, agencijo IPARD in revizijski organ.

               (10)

               Hrvaška vlada je oddelek „nacionalni sklad“, organizacijsko enoto državne blagajne v okviru ministrstva za finance, imenovala za nacionalni sklad, ki bo izvajal funkcije in odgovornosti, kot so opredeljene v Prilogi I k sektorskemu sporazumu.

               (11)

               Hrvaška vlada je plačilno agencijo za kmetijstvo, ribištvo in razvoj podeželja, ki je neodvisni javni organ, imenovala za agencijo IPARD, ki bo izvajala funkcije in odgovornosti, kot so opredeljene v Prilogi I k sektorskemu sporazumu.

               (12)

               Hrvaška vlada je Upravno direkcijo Sapard/IPARD programa Direktorata za razvoj podeželja v okviru Ministrstva za kmetijstvo, ribištvo in razvoj podeželja, imenovala za organ upravljanja, ki bo izvajal funkcije in odgovornosti, kot so opredeljene v Prilogi I k sektorskemu sporazumu.

               (13)

               Pristojni uradnik za akreditacije je 12. novembra 2008 v skladu s členom 12(3) Uredbe (ES) št. 718/2007 Evropsko komisijo uradno obvestil o akreditaciji nacionalnega odredbodajalca in nacionalnega sklada.

               (14)

               Nacionalni odredbodajalec je 12. novembra 2008 v skladu s členom 13(3) Uredbe (ES) št. 718/2007 Evropsko komisijo uradno obvestil o akreditaciji operativne strukture, pristojne za upravljanje in izvajanje komponente V – razvoj podeželja – IPA, in sicer za ukrepe 101, 103 in 301. Nacionalni odredbodajalec je 6. maja 2010 odločil, da izda dodatek k sklepu o zakonu za nacionalno akreditacijo za ukrep IPARD 301.

               (15)

               Nacionalni odredbodajalec je 28. maja 2010 v skladu s členom 13(3) Uredbe (ES) št. 718/2007 Evropsko komisijo uradno obvestil o akreditaciji operativne strukture, pristojne za upravljanje in izvajanje komponente V – razvoj podeželja – IPA, in sicer za podukrep 202/1 „pridobivanje znanja in spretnosti“, ukrepa 302 „raznolikost in razvoj podeželskih gospodarskih dejavnosti“ in 501 „tehnična pomoč“.

               (16)

               Nacionalni odredbodajalec je 21. decembra 2010 Evropsko komisijo uradno obvestil o preklicu akreditacije operativne strukture, pristojne za upravljanje in izvajanje komponente V – razvoj podeželja – IPA za podukrep 201/1.

               (17)

               Hrvaški organi so 16. marca 2009 v skladu s členom 32(3) sektorskega sporazuma Komisiji predložili seznam upravičenih izdatkov za ukrepe 101, 103 in 301. Komisija je 8. aprila 2009 ta seznam odobrila.

               (18)

               Hrvaški organi so 29. oktobra 2010 v skladu s členom 32(3) sektorskega sporazuma Komisiji predložili nazadnje spremenjeni seznam upravičenih izdatkov za ukrep 302. Komisija je 10. novembra 2010 ta seznam odobrila.

               (19)

               Hrvaški organi so 24. novembra 2009 v skladu s členom 32(3) sektorskega sporazuma Komisiji predložili seznam upravičenih izdatkov za ukrep 501. Komisija je 29. marca 2010 ta seznam odobrila.

               (20)

               Plačilna agencija za kmetijstvo, ribištvo in razvoj podeželja, ki deluje kot agencija IPARD, in Direktorat za razvoj podeželja, Upravna direkcija programa Sapard/IPARD upravljanja, ki deluje kot organ upravljanja, bosta pristojna za izvajanje treh ukrepov, ki jih je akreditiral nacionalni odredbodajalec, od sedmih ukrepov iz programa IPARD: 301 „izboljšanje in razvoj podeželske infrastrukture“, 302 „raznolikost in razvoj podeželskih gospodarskih dejavnosti“ in 501 „tehnična pomoč“, kot so opredeljeni v programu; poleg dveh ukrepov, dodeljenih leta 2009.

               (21)

               Zaradi upoštevanja zahtev člena 19(1) okvirnega sporazuma so izdatki v skladu s tem sklepom upravičeni do sofinanciranja Skupnosti le, če niso bili izplačani pred datumom sklepa o prenosu, razen ukrepa 501 „tehnična pomoč“ iz člena 19(2) okvirnega sporazuma in splošnih stroškov iz člena 172(3c) Uredbe (ES) št. 718/2007. Izdatki so upravičeni, če so skladni z načeli dobrega finančnega poslovodenja, zlasti glede gospodarnosti in stroškovne učinkovitosti.

               (22)

               Uredba (ES) št. 718/2007 določa, da se lahko odstopi od zahteve po predhodni kontroli iz člena 18(2), če se je bilo na podlagi analize posameznih primerov mogoče prepričati o učinkovitem delovanju zadevnega sistema za upravljanje in nadzor, poleg tega pa tudi določa podrobna pravila za izvajanje navedene analize.

               (23)

               V skladu s členoma 14 in 18 Uredbe (ES) št. 718/2007 so bile pregledane akreditacije iz členov 11, 12 in 13 Uredbe (ES) št. 718/2007 ter preučeni postopki in strukture zadevnih teles in organov, kot so določeni v vlogah nacionalnih odredbodajalcev, kar je vključevalo tudi preverjanja na kraju samem.

               (24)

               Preverjanja za ukrep 301 „izboljšanje in razvoj podeželske infrastrukture“ in ukrep 302 „raznolikost in razvoj podeželskih gospodarskih dejavnosti“, ki jih je opravila Komisija, temeljijo na sistemu, ki je operativen za vse zadevne elemente, vendar še ne deluje.

               (25)

               Čeprav revizijski organ ni del tega sklepa, je bila ob predložitvi akreditacijskega paketa Komisiji za prenos upravljanja s preverjanji na kraju samem ocenjena tudi njegova stopnja pripravljenosti, da deluje kot funkcionalno neodvisno revizijsko telo.

               (26)

               S preverjanji na kraju samem je bilo ocenjeno tudi, ali Hrvaška izpolnjuje zahteve člena 56(2) finančne uredbe in členov 11, 12 in 13 Uredbe (ES) št. 718/2007.

               (27)

               Ocena je pokazala, da Hrvaška izpolnjuje zahteve za ukrepa 301 in 302. Vendar plačilna agencija za kmetijstvo, ribištvo in razvoj podeželja, ki deluje kot agencija IPARD, še ni ustrezno izpolnila akreditacijskih meril za funkcije, ki jih mora opravljati v okviru izvajanja ukrepa 501.

               (28)

               Zato je na podlagi člena 18(2) Uredbe (ES) št. 718/2007 primerno odstopiti od zahtev po predhodni kontroli iz člena 165 finančne uredbe ter decentralizirano prenesti upravljavska pooblastila glede ukrepov 301 in 302 programa za Hrvaško na nacionalnega odredbodajalca, nacionalni sklad, agencijo IPARD in organ upravljanja –

         SPREJELA NASLEDNJI SKLEP:
   Člen 1
   1.   Upravljanje pomoči glede komponente V – kmetijstvo in razvoj podeželja – iz IPA se prenese na zadevna telesa pod pogoji iz tega sklepa.
   2.   V skladu s členom 18(2) Uredbe (ES) št. 718/2007 se odstopa od zahteve po predhodni kontroli s strani Komisije glede funkcij upravljanja, plačevanja in izvajanja, ki se prenašajo na Republiko Hrvaško, za ukrep 301 „izboljšanje in razvoj podeželske infrastrukture“ in ukrep 302 „raznolikost in razvoj podeželskih gospodarskih dejavnosti“.
   Člen 2
   Ta sklep se uporablja na podlagi naslednjih struktur, teles in organov, ki jih je Republika Hrvaška imenovala za upravljanje ukrepov 301 in 302 programa, predvidenega v okviru komponente V iz IPA:

               (a)

               nacionalni odredbodajalec;

               (b)

               nacionalni sklad;

               (c)

               operativna struktura za IPA – komponenta V:

                           —

                           organ upravljanja,

                           —

                           agencija IPARD.

         Člen 3
   1.   Upravljavska pooblastila se prenašajo na strukture, telesa in organe, kot so opredeljeni v členu 2 tega sklepa.
   2.   Nacionalni organi opravijo nadaljnja preverjanja glede struktur, teles in organov iz člena 2 tega sklepa, da bi zagotovili zadovoljivo delovanje sistema za upravljanje in nadzor. Preverjanja se opravijo pred predložitvijo prve izjave o izdatkih z zahtevo po povračilu za ukrepe, navedene v členu 1(2).
   Člen 4
   1.   Izdatki, izplačani pred datumom tega sklepa, niso upravičeni, razen splošnih stroškov iz člena 172(3c) Uredbe (ES) št. 718/2007.
   2.   Izdatki so upravičeni, če so skladni z načeli dobrega finančnega poslovodenja, zlasti glede gospodarnosti in stroškovne učinkovitosti.
   Člen 5
   1.   Brez poseganja v katere koli sklepe, s katerimi je bila posameznim upravičencem dodeljena pomoč v okviru programa IPARD, veljajo pravila za upravičenost izdatkov za ukrep 301, ki jih je predlagala Hrvaška v dopisu št. „Klasa: NP 018-04/09-01/106, ref. št.: 525-12-3-0472/09-2“ z dne 16. marca 2009 in evidentiranemu pri Komisiji dne 26. marca 2009 pod št. 8151.
   2.   Brez poseganja v katere koli sklepe, s katerimi je bila posameznim upravičencem dodeljena pomoč v okviru programa IPARD, veljajo pravila za upravičenost izdatkov za ukrep 302, ki jih je predlagala Hrvaška v dopisu št. „Klasa: NP 011-02/09-01/72, ref. št.: 525-12-3-0473/10-30“ z dne 19. oktobra 2010 in evidentiranemu pri Komisiji dne 29. oktobra 2010 pod št. 761752.
   Člen 6
   1.   Komisija spremlja izpolnjevanje zahtev za prenos upravljavskih pooblastil v skladu s členom 17 Uredbe (ES) št. 718/2007.
   2.   Če Komisija kadar koli med izvajanjem tega sklepa meni, da Republika Hrvaška ne izpolnjuje več obveznosti iz tega sklepa, lahko Komisija odloči, da prekliče ali prekine prenos upravljavskih pooblastil na podlagi člena 17 Uredbe (ES) št. 718/2007.
   3.   Kot je določeno v členu 19 Uredbe Komisije (ES) št. 718/2007, Republika Hrvaška zagotovi:

               —

               preiskave in učinkovito ravnanje v primerih suma goljufije ali nepravilnosti ter zagotovi delovanje mehanizma kontrole in poročanja, enakovrednega tistemu iz Uredbe Komisije (ES) št. 1828/2006,

               —

               izvajanje ukrepov za preprečevanje goljufij njenih nacionalnih organov. Sprejeti ukrepi za preprečevanje goljufij se prav tako sporočijo Komisiji.

      V Bruslju, 17. marca 2011

            Za Komisijo

         Dacian CIOLOŞ

            Član Komisije

      (1)  UL L 210, 31.7.2006, str. 82.

      (2)  UL L 170, 29.6.2007, str. 1.

      (3)  UL L 248, 16.9.2002, str. 1.

      (4)  UL L 357, 31.12.2002, str. 1.


title: 2013/349/EU: Sklep predstavnikov vlad držav članic z dne 1. julija 2013 o imenovanju sodnika Sodišča

text:
               3.7.2013

               SL

               Uradni list Evropske unije

               L 184/6

         SKLEP PREDSTAVNIKOV VLAD DRŽAV ČLANIC
   z dne 1. julija 2013
   o imenovanju sodnika Sodišča
   (2013/349/EU)
   PREDSTAVNIKI VLAD DRŽAV ČLANIC EVROPSKE UNIJE SO –
   ob upoštevanju Pogodbe o Evropski uniji in zlasti člena 19 Pogodbe,
   ob upoštevanju Pogodbe o delovanju Evropske unije ter zlasti členov 253 in 255 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) Pogodbe,
   ob upoštevanju Akta o pristopu Hrvaške in zlasti člena 22(1) Akta,
   ob upoštevanju naslednjega:

               (1)

               Člen 22(1) Akta o pristopu predvideva imenovanje hrvaškega sodnika Sodišča za obdobje od 1. julija 2013 do 6. oktobra 2015.

               (2)

               G. Siniša RODIN je bil predlagan kot kandidat za imenovanje za sodnika Sodišča.

               (3)

               Odbor, ustanovljen na podlagi člena 255 Pogodbe o delovanju Evropske unije, je dal mnenje o ustreznosti Siniše RODINA za opravljanje nalog sodnika Sodišča –

         SPREJELI NASLEDNJI SKLEP:
   Člen 1
   G. Siniša RODIN je imenovan za sodnika Sodišča za obdobje od 1. julija 2013 do 6. oktobra 2015.
   Člen 2
   Ta sklep začne veljati 1. julija 2013.

      V Bruslju, 1. julija 2013

            Za Svet

            Predsednik

         L. LINKEVIČIUS


title: Sklep Sveta (EU) 2015/423 z dne 6. marca 2015 o določitvi stališča, ki se sprejme v imenu Evropske unije v okviru sedmega zasedanja Konference pogodbenic Rotterdamske konvencije glede sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini

text:
               13.3.2015

               SL

               Uradni list Evropske unije

               L 68/48

         SKLEP SVETA (EU) 2015/423
   z dne 6. marca 2015
   o določitvi stališča, ki se sprejme v imenu Evropske unije v okviru sedmega zasedanja Konference pogodbenic Rotterdamske konvencije glede sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti členov 192 in 207 v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Unija je odobrila Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija) s Sklepom Sveta 2006/730/ES (1).

               (2)

               Rotterdamska konvencija se v Uniji izvaja v okviru Uredbe (EU) št. 649/2012 Evropskega parlamenta in Sveta (2).

               (3)

               Da se državam uvoznicam zagotovi varstvo, ki ga zagotavlja Rotterdamska konvencija, je potrebno in ustrezno podpreti priporočilo odbora za pregled kemikalij glede vključitve v Prilogo III k Rotterdamski konvenciji krizotilnega azbesta, metamidofosa, triklorfona, fentiona (formulacije z zelo majhnim volumnom (ULV) s koncentracijo aktivne snovi 640 g/L ali več) in tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/L ali več, kar ustreza koncentraciji parakvat iona 200 g/L ali več. V Uniji so te snovi že prepovedane ali pa je njihova uporaba strogo omejena, zato za njih veljajo strožje izvozne zahteve od zahtev Rotterdamske konvencije.

               (4)

               Pričakuje se, da bo sedmo zasedanje Konference pogodbenic Rotterdamske konvencije odločilo o predlaganih spremembah Priloge III. Unija bi morala navedene spremembe podpreti –

         SPREJEL NASLEDNJI SKLEP:
   Člen 1
   Stališče, ki ga sprejme Evropska unija na sedmem zasedanju Konference pogodbenic Rotterdamske konvencije je, da Unija podpre sprejetje sprememb Priloge III k Rotterdamski konvenciji o postopku soglasja po predhodnem obveščanju za določene nevarne kemikalije in pesticide v mednarodni trgovini (3) glede vključitve krizotilnega azbesta, metamidofosa, triklorfona, fentiona (pripravki z zelo majhnim volumnom (ULV) z aktivno snovjo 640 g/L ali več) in tekočih pripravkov (emulzivni koncentrat in topni koncentrat), ki vsebujejo parakvat diklorid 276 g/L ali več, kar ustreza parakvat ionu 200 g/L ali več.
   Člen 2
   Ta sklep začne veljati na dan sprejetja.

      V Bruslju, 6. marca 2015

            Za Svet

            Predsednik

         K. GERHARDS

      (1)  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).

      (2)  Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).

      (3)  UL L 63, 6.3.2003, str. 29.


title: 2004/780/ES, Euratom: Sklep Sveta z dne 19. novembra 2004 o imenovanju predsednika in članov Komisije Evropskih skupnosti

text:
               20.11.2004

               SL

               Uradni list Evropske unije

               L 344/33

      SKLEP SVETA

   z dne 19. novembra 2004
   o imenovanju predsednika in članov Komisije Evropskih skupnosti
   (2004/780/ES, Euratom)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti, zlasti člena 213(1) Pogodbe ter tretjega pododstavka člena 214(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo, zlasti člena 126(1) Pogodbe ter tretjega pododstavka člena 127(2) Pogodbe,
   ob upoštevanju naslednjega:

               (1)

               Za obdobje od njenega imenovanja do 31. oktobra 2009 mora biti imenovana nova Komisija, ki jo sestavlja po en državljan iz vsake države članice.

               (2)

               Svet se je 29. junija 2004 sestal na ravni voditeljev držav ali vlad in predlagal g. Joséja Manuela DURĂA BARROSA za osebo, ki jo namerava imenovati za predsednika Komisije (1).

               (3)

               Evropski parlament je z resolucijo z dne 22. julija 2004 ta predlog potrdil.

               (4)

               Svet je s svojim Sklepom 2004/753/ES, Euratom (2), ki razveljavlja in nadomešča Sklep 2004/642/ES, v soglasju s kandidatom za mesto predsednika Komisije sprejel seznam drugih oseb, ki jih namerava imenovati za člane Komisije (3).

               (5)

               Evropski parlament je z glasovanjem 18. novembra 2004 potrdil predsednika in ostale člane Komisije kot kolegij.

               (6)

               Treba je torej preiti na imenovanje predsednika in ostalih članov Komisije.

               (7)

               Z začetkom veljavnosti Pogodbe o Ustavi za Evropo se izteče mandat članu Komisije, ki ima enako državljanstvo kot prihodnji minister za zunanje zadeve Evropske unije, ki bo postal podpredsednik Komisije –

         SKLENIL:
   Člen I
   V Komisijo Evropskih skupnosti so za obdobje od 22. novembra 2004 do 31. oktobra 2009 imenovani:

               —

               kot predsednik:

                           —

                           gospod José Manuel DURĂO BARROSO

               —

               kot člani:

                           —

                           gospod Joaquín ALMUNIA AMANN

                           —

                           gospod Jacques BARROT

                           —

                           gospod Joe BORG

                           —

                           gospod Stavros DIMAS

                           —

                           gospa Benita FERRERO-WALDNER

                           —

                           gospod Ján FIGEĽ

                           —

                           gospa Mariann FISCHER BOEL

                           —

                           gospod Franco FRATTINI

                           —

                           gospa Dalia GRYBAUSKAITĖ

                           —

                           gospa Danuta HÜBNER

                           —

                           gospod Siim KALLAS

                           —

                           gospod László KOVÁCS

                           —

                           gospa Neelie KROES

                           —

                           gospod Markos KYPRIANOU

                           —

                           gospod Peter MANDELSON

                           —

                           gospod Charlie McCREEVY

                           —

                           gospod Louis MICHEL

                           —

                           gospod Andris PIEBALGS

                           —

                           gospod Janez POTOČNIK

                           —

                           gospod Viviane REDING

                           —

                           gospod Olli REHN

                           —

                           gospod Vladimír ŠPIDLA

                           —

                           gospod Günter VERHEUGEN

                           —

                           gospa Margot WALLSTRÖM.

         Člen 2
   Ta sklep začne veljati 22. novembra 2004.
   Člen 3
   Ta sklep se objavi v Uradnem listu Evropske unije.

      V Bruslju 19. novembra 2004

            Za Svet

            Predsednik

         J. P. H. DONNER

      (1)  UL L 236, 7.7.2004, str. 15.

      (2)  UL L 333, 9.11.2004, str. 12.

      (3)  UL L 294, 17.9.2004, str. 30.


title: 2011/458/EU: Sklep Sveta z dne 19. julija 2011 o stališču Evropske unije v Skupnem odboru EGP glede spremembe Priloge XIII (Promet) k Sporazumu EGP

text:
               26.7.2011

               SL

               Uradni list Evropske unije

               L 194/4

         SKLEP SVETA
   z dne 19. julija 2011
   o stališču Evropske unije v Skupnem odboru EGP glede spremembe Priloge XIII (Promet) k Sporazumu EGP
   (2011/458/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 100(2) in člena 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Priloga XIII k Sporazumu o Evropskem gospodarskem prostoru (1) (v nadaljnjem besedilu: Sporazum EGP) vsebuje posebne določbe in ureditve glede prometa.

               (2)

               Uredba (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (2) bi se morala vključiti v Sporazum EGP.

               (3)

               Uredba (ES) št. 1008/2008 je razveljavila uredbe Sveta (EGS) št. 2407/92 z dne 23. julija 1992 o licenciranju letalskih prevoznikov (3), (EGS) št. 2408/92 z dne 23. julija 1992 o dostopu letalskih prevoznikov Skupnosti do letalskih prog znotraj Skupnosti (4) in (EGS) št. 2409/92 dne 23. julija 1992 o prevozninah in tarifah za zračni prevoz (5), ki so trenutno vključene v Sporazum EGP.

               (4)

               Prilogo XIII k Sporazumu EGP bi bilo zato treba ustrezno spremeniti.

               (5)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče Evropske unije v Skupnem odboru EGP o predloženi spremembi Priloge XIII k Sporazumu EGP temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 19. julija 2011

            Za Svet

            Predsednik

         M. SAWICKI

      (1)  UL L 1, 3.1.1994, str. 3.

      (2)  UL L 293, 31.10.2008, str. 3.

      (3)  UL L 240, 24.8.1992, str. 1.

      (4)  UL L 240, 24.8.1992, str. 8.

      (5)  UL L 240, 24.8.1992, str. 15.

      OSNUTEK
      SKLEP SKUPNEGA ODBORA EGP št. …/2011
      z dne …
      o spremembi Priloge XIII (Promet) k Sporazumu EGP
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru, kakor je bil spremenjen s Protokolom o prilagoditvi Sporazuma o Evropskem gospodarskem prostoru (v nadaljnjem besedilu: Sporazum), in zlasti člena 98 Sporazuma,
      ob upoštevanju naslednjega:

                  (1)

                  Priloga XIII k Sporazumu je bila spremenjena s Sklepom Skupnega odbora EGP št … z dne … (1).

                  (2)

                  Uredbo (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (2) bi bilo treba vključiti v Sporazum.

                  (3)

                  Uredba (ES) št. 1008/2008 je razveljavila uredbe Sveta (EGS) št. 2407/92 z dne 23. julija 1992 o licenciranju letalskih prevoznikov (3), (EGS) št. 2408/92 z dne 23. julija 1992 o dostopu letalskih prevoznikov Skupnosti do letalskih prog znotraj Skupnosti (4) in (EGS) št. 2409/92 dne 23. julija 1992 o prevozninah in tarifah za zračni prevoz (5), ki so vključene v Sporazum.

                  (4)

                  Prilogo XIII k Sporazumu bi bilo treba ustrezno spremeniti –

            SPREJEL NASLEDNJI SKLEP:
      Člen 1
      Priloga XIII k Sporazumu se spremeni:

                  1.

                  točka 64a se nadomesti z naslednjim:

                              „64a.

                                 32008 R 1008: Uredba (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (UL L 293, 31.10.2008, str. 3).
                              V tem sporazumu veljajo določbe Uredbe v skladu z naslednjima prilagoditvama:

                                          (a)

                                          V členu 4(f) se besedilo ‚,razen kot je določeno v sporazumu s tretjo državo, katerega pogodbenica je Skupnost;‘ nadomesti z:
                                          ‚Vendar se dovoljenja za obratovanje s pravnim učinkom v celotnem EGP lahko izdajajo na podlagi izjem od te zahteve, predvidenih v sporazumih s tretjimi državami, katerih pogodbenica je Unija ali ena ali več držav Efte, če Skupni odbor EGP sprejme sklep v zvezi s tem.‘

                                          (b)

                                          na koncu drugega pododstavka člena 16(9) se doda naslednje:
                                          ‚ter do regionalnih letališč na Islandiji in v štirih najsevernejših okrožjih Norveške.‘ “;

                  2.

                  točka 65 se črta;

                  3.

                  točka 66b se črta.

            Člen 2
      Besedilo Uredbe (ES) št. 1008/2008 v islandskem in norveškem jeziku, ki se objavi v Dopolnilu EGP k Uradnemu listu Evropske unije, je verodostojno.
      Člen 3
      Ta sklep začne veljati … pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma (6).
      Člen 4
      Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

         V …, …

               Za Skupni odbor EGP

               Predsednik

               Sekretarja Skupnega odbora EGP

         (1)  UL L …

         (2)  UL L 293, 31.10.2008, str. 3.

         (3)  UL L 240, 24.8.1992, str. 1.

         (4)  UL L 240, 24.8.1992, str. 8.

         (5)  UL L 240, 24.8.1992, str. 15.

         (6)  [Navedena ni nobena ustavna zahteva.] [Navedene so ustavne zahteve.]